**Analýza možností pomoci a podpory v chudobe**

**Mgr. Klaudia Schneiderová, PhD.**

**Človek v ohrození, n.o.**

**2020**

**Obsah**

[**Zoznam použitých skratiek** 3](#_Toc36582128)

[**Zoznam tabuliek** 4](#_Toc36582129)

[**Úvod** 5](#_Toc36582130)

[**1 Chudoba a sociálne vylúčenie** 7](#_Toc36582131)

[**1.1 Chudoba a sociálne vylúčenie na Slovensku** 8](#_Toc36582132)

[**1.2 Chudoba, hmotná núdza a Rómovia** 11](#_Toc36582133)

[**2 Sociálne zabezpečenie a pomoc v hmotnej núdzi na Slovensku** 13](#_Toc36582134)

[**3 Ilustratívne prepočty a analýza príjmov a dávok pre domácnosti podľa počtu členov** 18](#_Toc36582135)

[**3.1 Domácnosť tvorená jednotlivcom** 19](#_Toc36582136)

[**3.2 Domácnosť tvorená bezdetnou dvojicou** 20](#_Toc36582137)

[**3.3 Domácnosť tvorená dvojicou s jedným dieťaťom** 22](#_Toc36582138)

[**3.4 Domácnosť tvorená dvojicou s dvomi deťmi** 25](#_Toc36582139)

[**3.5 Domácnosť tvorená dvojicou s tromi deťmi** 28](#_Toc36582140)

[**3.6 Domácnosť tvorená dvojicou so štyrmi deťmi** 31](#_Toc36582141)

[**3.7 Domácnosť tvorená dvojicou s piatimi deťmi** 33](#_Toc36582142)

[**Zhrnutie** 37](#_Toc36582143)

[**Odporúčania** 40](#_Toc36582144)

[**Záver** 42](#_Toc36582145)

[**Zoznam použitej literatúry** 43](#_Toc36582146)

# **Zoznam použitých skratiek**

ESF – Európsky sociálny fond

MRK – marginalizovaná rómska komunita

NFP – nenávratný finančný príspevok

NP – národný projekt

NSS – nepriaznivá sociálna situácia

OP – operačný program

PVHN – pomoc v hmotnej núdzi

SR – Slovenská republika

SS – sociálna služba/sociálne služby

ZSS – zákon o sociálnych službách

# **Zoznam tabuliek**

Tabuľka č. 1 – Miera rizika chudoby podľa krajov

Tabuľka č. 2 - Porovnanie Hranice chudoby a životného minima v SR

Tabuľka č. 3 – Miera rizika chudoby podľa statusu ekonomickej aktivity

Tabuľka č. 4 – Miera rizika chudoby na základe typu domácnosti

Tabuľka č. 5 – Miera rizika chudoby na Slovensku z hľadiska veku, pohlavia a poberania dávok

Tabuľka č. 6 – Domácnosť tvorená jednotlivcom – ilustratívne prepočty príjmov, disponibilných príjmov a pomoci v hmotnej núdzi

Tabuľka č. 7 – Domácnosť tvorená bezdetnou dvojicou – ilustratívne prepočty príjmov, disponibilných príjmov a pomoci v hmotnej núdzi

Tabuľka č. 8 – Domácnosť tvorená dvojicou s jedným dieťaťom– ilustratívne prepočty príjmov, disponibilných príjmov a pomoci v hmotnej núdzi

Tabuľka č. 9 – Domácnosť tvorená dvojicou s dvomi deťmi – ilustratívne prepočty príjmov, disponibilných príjmov a pomoci v hmotnej núdzi

Tabuľka č. 10 – Domácnosť tvorená dvojicou s tromi deťmi – ilustratívne prepočty príjmov, disponibilných príjmov a pomoci v hmotnej núdzi

Tabuľka č. 11 – Domácnosť tvorená dvojicou so štyrmi deťmi – ilustratívne prepočty príjmov, disponibilných príjmov a pomoci v hmotnej núdzi

# **Úvod**

Nezisková organizácia Človek v ohrození je jedným z najväčších poskytovateľov sociálnych služieb orientovaných na marginalizované rómske komunity (ďalej len „MRK“) a komunitný rozvoj na Slovensku. Otázke sociálnej inklúzie MRK sa venuje od roku 2004, pričom jej hlavnou misiou v tejto oblasti je riešenie problémov ako sú generačná chudoba, dlhodobá nezamestnanosť, nízka úroveň vzdelania a zadlženosť klientov s cieľom začleňovať MRK do majoritnej spoločnosti. Od začiatku svojej činnosti realizuje terénne sociálne a komunitné služby v obciach s MRK, pričom v súčasnosti na dennej báze prevádzkuje päť komunitných centier a jednu kanceláriu pracovného poradenstva. Okrem priamej práce s klientmi a komunitami má Človek v ohrození ambíciu podieľať sa na zlepšovaní verejných politík v oblasti sociálnych služieb, zamestnávania a finančnej gramotnosti a oddlžovania klientov.

Analýza možností pomoci a podpory v chudobe je analytickým výstupom projektu „Lepšie verejné politiky pre MRK“ (NFP 314010L915) financovaného v rámci OP Efektívna verejná správa. Projekt má za cieľ „zvýšiť kvalitu verejných politík sociálneho začleňovania MRK prostredníctvom prenosu špecifického know-how organizácie Človek v ohrození, n. o., ako aj iných mimovládnych organizácií a aktérov pôsobiacich v danej téme v Prešovskom samosprávnom kraji, k tvorcom verejných politík v danej oblasti“ (s. 2, Žiadosť o poskytnutie NFP). Projekt je orientovaný na analyzovanie, popisovanie, no najmä aktívne ovplyvňovanie tvorby a aktivít tvorcov verejných politík zameraných na podporu sociálneho začleňovania MRK, ktoré spočíva v integrovanom monitorovaní aktuálnej situácie v predmetných verejných politikách, hodnotením ich efektívnosti a následnou formuláciou návrhov opatrení na ich zlepšenie.

Človek v ohrození ako jedna z najväčších organizácií pracujúcich s ľuďmi žijúcimi v segregovaných lokalitách, žijúcimi v chudobe a v sociálnom vylúčení má ambíciu podieľať sa na zlepšovaní systému pomoci a podpory týmto ľuďom a komunitám. Zákon č. 417/2013 Z.z. o pomoci v hmotnej núdzi v znení neskorších predpisov je základným legislatívnym rámcom pre poskytovanie pomoci v hmotnej núdzi, ktorá je jedným z nástrojov pre zmierňovanie chudoby a sociálneho vylúčenia.

Z  analytických dokumentov však vyplýva, že sociálny systém na Slovensku je menej úspešný v znižovaní rizika chudoby detí, dospelých i rodín, ako je priemer EÚ aj okolitých krajín, pričom aj pomoc v hmotnej núdzi je na Slovensku v pomere k strednému príjmu v hospodárstve výrazne nižšia ako obdobná pomoc vo väčšine ostatných krajín EÚ. Ani pri plnej aktivácii členov domácnosti a získaní nároku na zásluhovú časť vo forme aktivačného príspevku, nedokáže zabezpečiť príjem na úrovni životného minima, ktoré sa nachádza hlboko pod hranicou rizika chudoby.

V rámci dokumentu Analýza možnosti pomoci a podpory v chudobe analyzujeme slovenský systém pomoci v hmotnej núdzi. Tento dokument nepredstavuje komplexnú analýzu, avšak popisuje základné nástroje na zmiernenie chudoby a sociálneho vylúčenia, ktorými sú najmä pomoc v hmotnej núdzi a jej jednotlivé dávky a niektoré základné nástroje na pomoc rodinám  s deťmi. V rámci analýzy uvádzame sedem prepočtových tabuliek, na ktorých ilustrujeme, s akými príjmami reálne môžu disponovať domácnosti tvorené jednotlivcom, dvojicou a rodinami s jedným až piatimi deťmi a ako príjem rodiny ovplyvňujú jednotlivé dávky pomoci v hmotnej núdzi a následne príjem vo výške minimálnej a priemernej mzdy. Uvedomujeme si, že existuje široké spektrum životných a príjmových situácií jednotlivcov i rodín, a preto našou ambíciou nie je v tabuľkách ilustrovať všetky možné situácie a dávky. Našim cieľom je ilustrovať, ako môžu základné dávky a príspevky ovplyvniť príjmovú situáciu rodiny a nakoľko sa disponibilný príjem približuje životnému minimu alebo hranici chudoby, ktorá je základným indikátorom ohrozenia chudobou a sociálnym vylúčením.

Systematizované poznatky sa stanú podkladom pre formuláciu návrhov na legislatívne zmeny a opatrenia v súvislosti so systémom pomoci a podpory v hmotnej núdzi.

# **1 Chudoba a sociálne vylúčenie**

Chudoba je všeobecne známym, ale zároveň pomerne vágnym pojmom, nakoľko jej význam vo všeobecnosti závisí od spôsobu jej definície a merania, pri ktorých je potrebné vychádzať z merania konkrétneho konceptu, pričom jej skúmanie je navyše nevyhnutné zasadiť do špecifického kontextu hospodárskej a sociálnej situácie jednotlivých krajín.

Konceptov chudoby existuje hneď niekoľko. Môžeme rozlišovať medzi **absolútnou chudobou**, ktorá je definovaná Svetovou bankou ako hranica príjmu pre jednu osobu 1,9 medzinárodného dolára na deň[[1]](#footnote-1) (posledná dostupná štatistika Svetovej banky udáva, že pod touto hranicou v roku 2015 žilo 10 % svetovej populácie[[2]](#footnote-2)), alebo relatívnou chudobou, ktorá sa meria v porovnaní s ostatnými ľuďmi v krajine, pričom Európska únia definuje človeka ako ohrozeného chudobou v prípade, že jeho príjem nedosahuje 60 % mediánu národného ekvivalentného príjmu. Kým absolútna chudoba sa spravidla spája s neschopnosťou pokryť svoje základné životné potreby, pri relatívnej chudobe sa jedná skôr o nemožnosť dôstojne fungovať v spoločnosti[[3]](#footnote-3). Na Slovensku **relatívna miera chudoby** vychádza z porovnania príjmov k strednej hodnote, ktorou je národná hranica chudoby a ktorá predstavuje minimálnu úroveň príjmov, ktorá je potrebná na dosiahnutie adekvátnej životnej úrovne v našej krajine[[4]](#footnote-4).

V kontexte **nepriameho konceptu** chudoby sa meranie chudoby realizuje prostredníctvom disponibilného príjmu domácností, bez ohľadu na výdavky domácnosti, pričom **priamy koncept** je komplexnejší práve v posudzovaní výdavkov, ktoré sa môžu líšiť napríklad v závislosti od regionálnych rozdielov ale aj iných indikátorov, medzi ktoré môžeme zaradiť napríklad zdravotný stav, spôsob života alebo ďalšie.

Chudobu je možné taktiež posudzovať aj z objektívneho a subjektívneho hľadiska. Kým **objektívny koncept** chudoby je založený na snahe stanoviť referenčnú hodnotu príjmu, adekvátnej spotreby a ďalších oblastí potrebných k zabezpečeniu zdravého a aktívneho života a účasti na spoločenskom dianí, **subjektívny koncept definovania chudoby** vyjadruje inherentnosť subjektívnych úsudkov ľudí o tom, čo považujú za sociálne akceptovateľný minimálny životný štandard v danej spoločnosti.[[5]](#footnote-5)

Koncept **sociálneho vylúčenia** na rozdiel od predchádzajúcich konceptov presúva svoj záujem z „distribúcie finančných a materiálnych zdrojov“ na „problém oslabenia pút, ktoré spájajú spoločnosť“. Na úrovni jednotlivca tak sociálne vylúčenie znamená absenciu sociálnej roly, čo znemožňuje začlenenie do sociálnych sietí a sociálnych vzťahov, čo v konečnom dôsledku spôsobuje sociálnu izoláciu[[6]](#footnote-6), ktorá sa môže prejavovať, resp. sa prejavuje v oblastiach, ako sú fyzická izolácia (život v segregovanej lokalite), absencia spoločenskej a politickej participácie a ekonomické, kultúrne a symbolické vylúčenie.

## **1.1 Chudoba a sociálne vylúčenie na Slovensku**

Správa štatistického úradu Slovenskej republiky EU SILC 2018 Indikátory chudoby a sociálneho vylúčenia (vychádzajúca z relatívneho, nepriameho a objektívneho konceptu chudoby) uvádza, že v roku 2018 bola celková **ročná hranica chudoby** vypočítaná pre **jednočlennú domácnosť 4 477 eur ročne**, čo predstavuje sumu približne **373 eur na mesiac**. Čo sa týka ilustračnej domácnosti 2 dospelých osôb a 2 detí do 14 rokov bola celková ročná hodnota hranice rizika chudoby na úrovni **9 402 eur**, čo predstavovalo výšku mesačného príjmu **784 eur**. Rizikom chudoby pri uvedených indikátoroch bolo teda ohrozených celkovo **12,2 %** obyvateľov Slovenska (približne 650 tisíc osôb). Miera rizika chudoby ako taká sa však výrazne líši medzi jednotlivými samosprávnymi krajmi, čo je jednoznačne spôsobené výraznými hospodárskymi, sociálnymi a regionálnymi rozdielmi medzi nimi[[7]](#footnote-7).

|  |  |  |
| --- | --- | --- |
|  | **Kraj** | **Miera rizika chudoby** |
| **Priemer SR** | SR | 12,2 % |
| **Najmenej ohrozený kraj** | Bratislavský kraj | 4,3 % |
| **Regióny s mierou rizika chudoby pod úrovňou SR** | Trenčiansky kraj | 6,6 % |
| Trnavský kraj | 7,9 % |
| Nitriansky kraj | 10,8 % |
| **Regióny s mierne vyššou**  **mierou rizika chudoby** | Žilinský kraj | 12,9 % |
| Košický kraj | 15,8 % |
| **Regióny najviac ohrozené chudobou** | Banskobystrický kraj | 17,6 % |
| Prešovský kraj | 18,4 % |

Tabuľka č. 1 – Miera rizika chudoby podľa krajov (zdroj: vlastný; upravené podľa EU SILC 2018)

Napriek tomu, že hranica chudoby predpokladá, že pre dosiahnutie adekvátnej životnej úrovne v krajine je potrebný určitý minimálny príjem, suma životného minima, nepresiahnutie ktorej je podmienkou pre poskytnutie pomoci v hmotnej núdzi, je oveľa nižšia.

|  |  |  |  |
| --- | --- | --- | --- |
| **Hranica chudoby v SR** | | **Životné minimum v SR** | |
| **Výška príjmu predstavujúca hranicu chudoby pre jednočlennú domácnosť/mesiac**  **v roku 2018** | 373 eur | 205,07 eur | **Suma životného minima pre jednu plnoletú osobu/mesiac**  **v roku 2018** |
| **Výška príjmu predstavujúca hranicu chudoby pre 2 dospelé osoby a 2 deti vo veku do 14 rokov/mesiac v roku 2018** | 784 eur | 535,35 eur | **Suma životného minima pre 2 dospelé osoby a dve nezaopatrené deti/mesiac v roku 2018** |

Tabuľka č. 2 - Porovnanie Hranice chudoby a životného minima v SR (zdroj: vlastný)

Z uvedeného porovnania teda vyplýva, že napriek tomu, že hranica životného minima, ktorá umožňuje nárok na sociálny transfer v podobe pomoci v hmotnej núdzi je oveľa nižšia ako hranica, ktorá každoročne udáva minimálny príjem potrebný pre dosiahnutie adekvátnej životnej úrovne.

Správa EU SILC 2018 definuje (okrem iného), aký status ekonomickej aktivity majú osoby, ktoré sú ohrozené chudobou a sociálnym vylúčením. Najviac ohrozenou skupinou sú podľa uvedeného zisťovania jednoznačne nezamestnané osoby (51 %).[[8]](#footnote-8)

|  |  |
| --- | --- |
| **Status ekonomickej aktivity** | **Miera rizika chudoby** |
| **Pracujúci** | 6,0 % |
| **Nepracujúci** | 16,3 % |
| **z toho** |  |
| ***nezamestnaní*** | 51,0 % |
| ***dôchodcovia*** | 7,0 % |
| ***iné neaktívne osoby*** | 19,8 % |

Tabuľka č. 3 – Miera rizika chudoby podľa statusu ekonomickej aktivity (zdroj: vlastný; upravené podľa EU SILC 2018)

Z hľadiska typu domácnosti zo Správy EU SILC vyplýva, že celkovo sú viac ohrozené chudobou domácnosti s nezaopatrenými deťmi (16,1%) ako domácnosti bez závislých detí (7,3 %). Najvyššia miera rizika však bola jednoznačne zaznamenaná u rodín s deťmi s jedným rodičom (36,7%), alebo u rodín tvorených dvomi dospelými osobami a minimálne tromi nezaopatrenými deťmi (rovnako 36,7%).

|  |  |
| --- | --- |
| **Typ domácnosti** | **Miera rizika chudoby** |
| **Domácnosť bez závislých detí** | 7,3 |
| Domácnosť jednotlivca <65 rokov | 23,0 |
| Domácnosť jednotlivca 65 rokov + | 12,4 |
| Domácnosť dvoch dospelých <65 rokov | 9,5 |
| Domácnosť 2 dospelých, aspoň jeden z nich > ako 65 rokov | 3,6 |
| **Domácnosť so závislými deťmi** | 16,1 |
| Domácnosť 1 rodiča s aspoň 1 závislým dieťaťom | 36,7 |
| Domácnosť 2 dospelých s 1 závislým dieťaťom | 11,4 |
| Domácnosť 2 dospelých s 2 závislými deťmi | 14,5 |
| Domácnosť 2 dospelých s 3+ závislými deťmi | 36,7 |

Tabuľka č. 4 – Miera rizika chudoby na základe typu domácnosti (zdroj: vlastný; upravené podľa EU SILC 2018)

## **1.2 Chudoba, hmotná núdza a Rómovia**

Rómska populácia je vysoko heterogénnou populáciou, tak ako z etnografického, tak aj zo sociálno-ekonomického hľadiska, na čo je podľa Rusnákovej a Rochovskej (2016) potrebné brať ohľad pri akomkoľvek prepájaní etnicity s problémami spojenými s chudobou. Napriek tomu však samotné autorky poukazujú na fakt, že chudoba veľkej časti rómskej populácie na Slovensku je dôležitou spoločenskou a politickou témou, nakoľko Rómovia patria medzi najchudobnejšie skupiny slovenskej populácie a aj napriek ich výraznej rôznorodosti sa problémy spojené s chudobou týkajú veľkej časti z nich.

Je to práve materiálny a finančný nedostatok v kombinácii so sociálnym vylúčením, ktorý predstavuje jednu z bariér v procese spoločenskej integrácie vysokého percenta Rómov. U tohto etnika sa tak vzhľadom k nižšiemu vzdelaniu, často horšiemu zdravotnému stavu, zlým podmienkam bývania a obmedzených príležitostiam na trhu práce, kombinuje viacero znevýhodnení. Vyskytuje sa tak u nich chudoba, ktorá je previazaná z demografickými podmienkami, chudoba, ktorá je dôsledkom nezamestnanosti alebo nízko kvalifikovaného a slabo plateného zamestnania, ale taktiež chudoba, ktorá je spojená s nedostatočným vzdelaním a/alebo diskrimináciou[[9]](#footnote-9), no najčastejšie sa jedná o tzv. generačnú chudobu.

Na potrebu riešiť výzvy spojené so sociálnym vylúčením a spoločenským začleňovaním rómskych komunít zareagoval Úrad splnomocnenca vlády SR pre rómske komunity v Stratégii Slovenskej republiky pre integráciu Rómov do roku 2020, ktorá sa okrem iného stala koncepčným materiálom definujúcim smerovanie verejných politík v oblasti sociálneho začleňovania rómskych komunít. Prioritnými politikami stratégie sa tak stali oblasti vzdelávania, zamestnanosti, zdravia, bývania, finančného začlenenia, nediskriminácie a oblasť prístupov smerom k väčšinovej spoločnosti.

Vzhľadom k tomu, že cieľom tejto analýzy nie je komplexne popísať všetky oblasti boja proti chudobe a sociálnemu vylúčeniu vo všetkých ich dimenziách, budeme sa ďalej venovať iba sociálnym transferom v podobe pomoci v hmotnej núdzi, ktoré sú nielen, ale aj pre časť Rómskej komunity žijúcej pod hranicou životného minima, dôležitým nástrojom pre zabezpečenie základných životných potrieb.

Hmotná núdza je v časti verejnosti vnímaná najmä optikou etnicity, revízia výdavkov na skupiny ohrozené chudobou však uvádza, že napr. v roku 2018 zo všetkých osôb, ktorým bola poskytovaná pomoc v hmotnej núdzi, predstavovali osoby a rodiny z marginalizovaných rómskych komunít iba 44%. Zároveň zo všetkých osôb žijúcich v prostredí marginalizovaných rómskych komunít je poberateľom týchto dávok menej ako ich štvrtina (23%).[[10]](#footnote-10)

# **2 Sociálne zabezpečenie a pomoc v hmotnej núdzi na Slovensku**

Systém sociálneho zabezpečenia na Slovensku je zložený z troch častí, ktorými sú sociálne poistenie, sociálna pomoc a sociálna podpora, pričom pre sociálne začlenenie osôb ohrozených chudobou alebo sociálnym vylúčením sú primárne dôležité zložky sociálnej pomoci a podpory, pričom systém sociálneho poistenia sa pre nich stáva benefitom až po uplatnení na trhu práce.

Pomoc v hmotnej núdzi je sociálnou pomocou domácnostiam, členom ktorých príjem nedosahuje sumy životného minima a členovia domácnosti si zároveň nevedia alebo nemôžu prácou, výkonom vlastníckeho práva alebo iného práva k majetku a uplatnením nárokov zabezpečiť alebo zvýšiť príjem.[[11]](#footnote-11) Aktuálna výška životného minima je stanovená na 210,20 € mesačne, ak ide o jednu plnoletú fyzickú osobu, 146,64 € mesačne, ak ide o ďalšiu spoločne posudzovanú plnoletú fyzickú osobu, 95,96 € mesačne, ak ide o nezaopatrené dieťa alebo zaopatrené neplnoleté dieťa.[[12]](#footnote-12)

Pre účely tohto zákona sú domácnosťou spoločne posudzované osoby, ktorými sú buď jednotlivec, manželia, alebo rodina, ktorá je tvorená rodičmi a deťmi, ktoré sú buď maloleté, plnoleté nezaopatrené, zaopatrené deti do 25 rokov veku bez príjmu alebo s príjmom, ktorý je nižší ako polovica minimálnej mzdy, alebo deti, ktoré majú nad 25 rokov a pripravujú sa na povolanie dennou formou štúdia, manželia alebo rodina, ktorým sa poskytuje pomoc v krízovej životnej situácii a bývanie, prípadne osoby, ktorým sa poskytuje pomoc v resocializačnom stredisku pobytovou formou.[[13]](#footnote-13)

Pomoc v hmotnej núdzi je určená na zabezpečenie základných životných potrieb (jedno teplé jedlo denne, nevyhnutné ošatenie a prístrešie) a skladá sa z **piatich zložiek** tak, aby výška celkovej pomoci aspoň čiastočne zohľadňovala situáciu jednotlivých domácnosti a zároveň aktivitu ich členov.

**Dávka v hmotnej núdzi** je dávkou, ktorá je priamo určená na zabezpečenie základných životných potrieb, pričom jej výška závisí od počtu členov domácnosti. Výška dávky pre jednotlivca je aktuálne 66,30 eur pre jednotlivca bez detí, 126,20 pre jednotlivca s jedným až štyrmi deťmi, 184,30 eur pre jednotlivca s päť a viac deťmi, 115,30 eur pre dvojicu bez detí, 172,60 eur pre dvojicu s jedným až štyrmi deťmi a 232,60 eur pre dvojicu s päť a viac deťmi. Zmena dávok od 1.1.2020 súvisela s valorizáciou súm životného minima, pričom získanie plnej sumy dávky je pre plnoleté osoby od roku 2014 podmienené výkonom dobrovoľníckych alebo verejnoprospešných prác, ako sú im ponúknuté, v rozsahu minimálne 32 hodín mesačne.

**Ochranný príspevok** je určený na zabezpečenie osobných výdavkov člena domácnosti, ktorý nemá možnosť zabezpečiť si príjem alebo zvýšiť si príjem vlastnou prácou, a to z dôvodu veku, zdravotného stavu, tehotenstva alebo starostlivosti o dieťa. Jeho výška je maximálne 67,90 eur mesačne.[[14]](#footnote-14)

**Aktivačný príspevok** je dávkou, ktorá je určená na podporu získania, udržania, prehĺbenia alebo zvýšenia vedomostí, odborných zručností, praktických skúseností, pracovných návykov na účely zvýšenia pracovného uplatnenia na trhu práce. V prípade osôb bez práce je podmienený zaradením do evidencie uchádzačov o zamestnanie a účasťou na vzdelávaní programoch aktívnych opatrení trhu práce, aktivačných činnostiach alebo verejnoprospešných prácach a jeho výška je aktuálne 67,90 eur. V tomto prípade je príspevok vyplácaný po dobu maximálne 18 mesiacov. V prípade zamestnaných osôb je aktuálna výška tohto príspevku 135,70 eur a je podmienená výškou príjmu najmenej vo výške mesačnej minimálnej mzdy, avšak maximálne jej trojnásobku. Zároveň je časovo obmedzená na dĺžku poberania maximálne 6 mesiacov.

**Príspevok na nezaopatrené dieťa** je určený na podporu výchovy, vzdelávania a všestranného rozvoja dieťaťa v domácnosti, pričom je podmienený riadnym plnením školskej dochádzky. Výška tohto príspevku je aktuálne 18,60 eur.

**Príspevok na bývanie** je dávkou, ktorá je určená na čiastočnú úhradu nákladov spojených s bývaním. Je podmienený vlastníctvom nehnuteľnosti, alebo nájomnou zmluvou k bytu alebo domu, prislúcha však taktiež osobám žijúcim v zariadeniach sociálnych služieb alebo v bytoch a domoch na základe práva doživotného užívania. Výška príspevku je aktuálne 57,20 pre domácnosť s jedným členom a 91,40 pre domácnosť s viacerými členmi. [[15]](#footnote-15)

**Suma pomoci v hmotnej núdzi**

Celková suma pomoci v hmotnej núdzi predstavuje rozdiel medzi súčtom (úhrnom) súm príspevkov a dávok, na ktoré má jednotlivec alebo rodina nárok a súčtom (úhrnom) súm príjmu, ktorý bližšie špecifikuje § 4 zákona č. 417/2013 Z. z. o pomoci v hmotnej núdzi.

**Ďalšie príspevky**

V rámci zákona č. 417/2013 Z. z. o pomoci v hmotnej núdzi o zmene a doplnení niektorých zákonov sú definované ešte dve dávky, ktorými sú *osobitný príspevok* a *jednorazová dávka*.

***Osobitný príspevok***

Osobitný príspevok je príspevok, ktorý je vyplácaný každému členovi domácnosti, ktorý bol dlhodobo nezamestnaný (aspoň 12 mesiacov) a ktorému vznikol pracovný pomer, pričom jeho minimálny príjem je najmenej vo výške minimálnej mzdy a nepresahuje jej trojnásobok. Osobitný príspevok je poskytovaný počas trvania pracovného pomeru najviac po dobu 18 mesiacov, s tým, že prvých 12 mesiacov je vyplácaný vo výške 126,14 eur a ďalších 6 mesiacov vo výške 63,07 eur. Osobitný príspevok je na Slovensku hlavným nástrojom zabezpečujúcim súbeh sociálnej pomoci a príjmu zo zamestnania, s tým, že bol zavedený až v roku 2014 a patrí osobám, ktoré nastúpia do zamestnania s nízkym príjmom a ktorí boli predtým ldhodobo nezamestnaní alebo neaktívni, pričom poberajú pomoc v hmotnej núdzi alebo na ňu vzhľadom k nástupu do zamestnania stratili nárok.

***Jednorazová dávka***

Jednorazová dávkaje dávkou, ktorá je určená na čiastočnú úhradu mimoriadnych výdavkov členov domácnosti, ktorým sa poskytuje pomoc v hmotnej núdzi. Táto dávka je určená najmä na zabezpečenie nevyhnutných osobných potrieb, vybavenia domácnosti, vykurovacieho telesa alebo paliva, mimoriadnych liečebných nákladov alebo školských potrieb. Túto dávku je možné priznať jednorazovo do výšky preukázaných skutočných výdavkov, najviac však do výšky trojnásobku sumy životného minima pre jednu plnoletú osobu, pričom súm opakovane priznanej jednorazovej dávky v tom istom roku nemôže presiahnuť túto sumu**.**

Z Revízie výdavkov na skupiny ohrozené chudobou a sociálnym vylúčením (2019) vyplýva, že hoci systém sociálnej pomoci na Slovensku pomáha zmierňovať chudobu a sociálne vylúčenie, je menej úspešný v znižovaní rizika chudoby detí ako priemer Európskej únie aj okolitých krajín a hĺbka chudoby detí je podstatne väčšia. Pomoc v hmotnej núdzi ako taká je v pomere k strednému príjmu v hospodárstve výrazne nižšia ako obdobná pomoc vo väčšine krajín Európskej únie. Ako uvádza revízia výdavkov na skupiny ohrozené chudobou a sociálnym vylúčením, *„ani pri plnej aktivácii členov domácnosti a získaní nároku na zásluhovú činnosť vo forme aktivačného príspevku, nedokáže zabezpečiť príjem na úrovni životného minima, ktoré sa nachádza hlboko pod hranicou rizika chudoby.“* Okrem toho revízia poukazuje na fakt, že finančná motivácia pracovať oproti poberaniu sociálnych dávok je na Slovensku vyššia ako priemer Európskej únie aj okolitých krajín a za posledné 3 roky sa ešte výrazne zvýšila.

|  |  |  |  |
| --- | --- | --- | --- |
| **Veková skupina** | **Miera rizika chudoby pred sociálnymi transfermi okrem starobných a pozostalostných dávok** | **Miera rizika chudoby pred všetkými transfermi vrátane starobných**  **a pozostalostných dávok** | **Miera rizika chudoby po sociálnych transferoch** |
| **Celková populácia** |  |  |  |
| spolu | 17,7 % | 37,1 % | 12,2 % |
| muži | 17,3 % | 35,0 % | 12,2 % |
| ženy | 18 % | 39,1 % | 12,3 % |
| **Veková skupina 0 - 17** |  |  |  |
| spolu | 28,6 % | 35,7 % | 20,5 % |
| **Veková skupina 18 - 64** |  |  |  |
| spolu | 16,4 % | 27,6 % | 11,8 % |
| muži | 16,1 % | 26,9 % | 11,4 % |
| ženy | 16,7 % | 28,3 % | 12,2 % |
| **Veková skupina 65 a starší** |  |  |  |
| spolu | 9,8 % | 79,7 % | 6,4 % |
| muži | 7,1 % | 79,4 % | 5,2 % |
| ženy | 11,5 % | 79,9 % | 7,1 % |

Tabuľka č. 5 – Miera rizika chudoby na Slovensku z hľadiska veku, pohlavia a poberania dávok (zdroj: vlastný; upravené podľa EUROSILC 2018)

# **3 Ilustratívne prepočty a analýza príjmov a dávok pre domácnosti podľa počtu členov**

Celková príjmová situácia domácností (jednotlivcov i rodín) na Slovensku je výsledkom veľkého množstva premenných, a to od sociálno-demografických charakteristík jednotlivých členov rodiny, cez konkrétne charakteristiky zamestnania a pracovného pomeru, až po regionálne špecifiká. Je preto nemožné ilustrovať univerzálnu finančnú situáciu Slovenských rodín, pokúsime sa však so zovšeobecnením načrtnúť, s akými príjmami môžu hospodáriť nízkopríjmové domácnosti na Slovensku, od domácností tvorených jednou dospelou osobou, až po domácnosti tvorené dvomi rodičmi s piatimi deťmi.

Situáciu fiktívnych domácností budeme ilustrovať v prehľadových tabuľkách. V každej z tabuliek budeme medzi sebou porovnávať domácnosti, resp. rodiny podľa počtu členov, ktoré:

* žijú segregovane v nelegálnej chatrči (v tomto prípade ilustrujeme príklad, keď jednotlivec alebo obaja dospelí manželia nepracujú a nespĺňajú nárok na aktivačný príspevok, spĺňajú však podmienky pre dávku v hmotnej núdzi, a zároveň v prípade, že majú maloleté deti, tieto deti neplnia povinnú školskú dochádzku)
* žijú integrovane vo vlastnom dome alebo podnájme (v tomto prípade vychádzame z predpokladu, že fiktívna domácnosť spĺňa nárok na dávky v hmotnej núdzi, dospelí manželia nepracujú, avšak spĺňajú podmienky pre aktivačný príspevok a v prípade, že majú maloleté deti, tieto deti si plnia povinnú školskú dochádzku)
* žijú vo vlastnom dome alebo podnájme a jeden z manželov zarába minimálnu mzdu
* žijú vo vlastnom dome alebo podnájme a jeden z manželov zarába priemernú mzdu

Ďalšie vysvetlenia k prepočtovým tabuľkám:

* ako minimálnu mzdu sme zvolili mzdu vo výške 476,74 eur v čistom (pre účely výpočtu dávok v hmotnej núdzi je ako „príjem“ započítaných 75 % čistého zárobku, t.j. 357,56 eur)
* ako priemernú mzdu sme orientačne zvolili mzdu vo výške 663,50 eur v čistom (pre účely výpočtu dávok v hmotnej núdzi je ako „príjem“ započítaných 75 % čistého zárobku, t.j. 497,63 eur)
* sumy zaokrúhľujeme na 2 desatinné miesta
* sumy nárokov sú vypočítavané na základe zákona č. 417/2013 Z. z. o pomoci v hmotnej núdzi o zmene a doplnení niektorých zákonov

## **3.1 Domácnosť tvorená jednotlivcom**

|  |  |  |  |  |  |
| --- | --- | --- | --- | --- | --- |
| **Dávka** | **Segregovaný jednotlivec žijúci v nelegálnej chatrči** | **Segregovaný jednotlivec žijúci v nelegálnej chatrči spĺňajúci nárok na aktivačný príspevok alebo ochranný príspevok (v plnej sume)** | **Integrovaný jednotlivec žijúci vo vlastnom dome alebo v podnájme** | **Jednotlivec zarábajúci minimálnu mzdu** | **Jednotlivec zarábajúci priemernú mzdu (663,5)** |
| **Základná dávka v hmotnej núdzi** | 66,30 | 66,30 | 66,30 | 0 | 0 |
| **Aktivačný alebo ochranný príspevok** | 0 | 67,90 | 67,90 | 0 | 0 |
| **Príspevok na bývanie** | 0 | 0 | 57,20 | 0 | 0 |
| **Čistý príjem** | 0 | 0 | 0 | 476,74 | 663,50 |
| **Daňový bonus** | 0 | 0 | 0 | 0 | 0 |
| **Spolu** | 66,30  ( z toho 66,30 PVHN) | 134,20  ( z toho 134,20 PVHN) | 191,4  ( z toho 191,4 PVHN) | 476,74  ( z toho 0 PVHN) | 663,50  ( z toho 0 PVHN) |
| *Hranica rizika chudoby pre jednočlennú domácnosť* | *373 eur* | | | | |
| *Životné minimum* | *210,20 eur* | | | | |

Tabuľka č. 6 – Domácnosť tvorená jednotlivcom – ilustratívne prepočty príjmov, disponibilných príjmov a pomoci v hmotnej núdzi (zdroj: vlastný)

Celková mesačná hranica rizika chudoby vypočítaná z EU SILC 2018 bola pre jednočlennú domácnosť približne **373 eur** na mesiac[[16]](#footnote-16). V prípade, že sa jedná o jednotlivca žijúceho v segregovanej lokalite a v nelegálnej chatrči, za predpokladu, že tento jednotlivec nepracuje a nespĺňa nároky na aktivačný príspevok, má nárok iba na dávku v hmotnej núdzi vo výške **66,30 eur**. Výška tejto dávky nedosahuje ani pätinu mesačnej sumy predstavujúcej hranicu rizika chudoby, s tým, že objektívne predpokladáme, že nepostačuje ani na pokrytie základných životných potrieb v nelegálnom obydlí. Konštatujeme preto, že pre jednotlivca žijúceho v segregovanej lokalite a nelegálnej chatrči, je systém jednoznačne nastavený tak, aby motivoval aspoň k angažovanosti s cieľom získať aktivačný príspevok, hoci aj v prípade, že by bol jednotlivcovi priznaný, suma **67,90 eur**, pripočítaná k dávke v hmotnej núdzi, by jeho finančnú situáciu ani životnú úroveň zásadným spôsobom neovplyvnila. Ak by sa jednalo o jednotlivca, ktorý si z objektívnych dôvodov nedokáže zabezpečiť príjem vlastnou prácou, má nárok namiesto aktivačného príspevku na ochranný príspevok v maximálnej výške ***67,90 eur*** (napríklad v prípade dôchodkového veku, invalidity), vo výške ***37,30 eur*** (napríklad z dôvodu nepriaznivého zdravotného stavu alebo tehotenstva od 8 týždňa pred očakávaným dňom pôrodu) alebo vo výške ***14,60 eur*** (v prípade tehotenstva).

V prípade, že by sa jednalo o integrovaného  jednotlivca žijúceho vo vlastnom dome alebo v podnájme, s predpokladom, že sa angažuje minimálne formou aktivačných prác, táto osoba by okrem základnej dávky v hmotnej núdzi mala nárok na príspevok na bývanie vo výške ***57,20 eur*** a aktivačný príspevok vo výške ***67,90 eur***. Spolu by tak mala nárok na dávku v hmotnej núdzi vo výške ***191,40 eur***, ktorá dosahuje len približne polovicu príjmu, ktorý predstavuje hranicu chudoby pre jednu osobu. Je možné predpokladať, že táto suma nedokáže pokryť základné životné potreby a potreby spojené s nákladmi na bývanie ani v menej rozvinutých regiónoch.

Prekročiť hranicu chudoby je pre jednotlivca možné iba v prípade, že začne pracovať aspoň za minimálnu mzdu, ktorá je aktuálne vo výške ***476,74*** eur, s tým, že v prípade, že bol predtým napríklad dlhodobo nezamestnaným občanom alebo poberateľom dávky v hmotnej núdzi, má možnosť poberania osobitného príspevku, ktorým má možnosť počas 12 mesiacov prilepšiť si o ***126,14 eur*** a počas nasledujúcich 6 mesiacov o ***63,07 eur***. Osobitný príspevok teda je jedným z motivujúcich prostriedkov k zníženiu inaktivity osôb a do veľkej miery motivuje k nájdeniu si zamestnania.

## **3.2 Domácnosť tvorená bezdetnou dvojicou**

|  |  |  |  |  |  |
| --- | --- | --- | --- | --- | --- |
| **Dávka** | **Segregovaná bezdetná dvojica žijúca v nelegálnej chatrči** | **Segregovaná bezdetná dvojica žijúca v nelegálnej chatrči**  **spĺňajúca nárok na aktivačný príspevok alebo ochranný príspevok (v plnej sume)** | **Integrovaná bezdetná dvojica žijúca vo vlastnom dome alebo v podnájme** | **Bezdetná dvojica - 1 z dvojice zarába minimálnu mzdu** | **Bezdetná dvojica - 1 z dvojice zarába priemernú mzdu** |
| **Základná dávka v hmotnej núdzi** | 115,30 | 115,30 | 115,30 | 0 | 0 |
| **Aktivačný alebo ochranný príspevok** | 0 | 135,80 (spolu za obe osoby) | 135,82 (spolu za obe osoby) | 0 | 0 |
| **Príspevok na bývanie** | 0 | 0 | 91,40 | 0 | 0 |
| **Čistý príjem** | 0 | 0 | 0 | 476,74 | 663,50 |
| **Daňový bonus** | 0 | 0 | 0 | 0 | 0 |
| **Spolu** | 115,30  ( z toho 115,30 PVHN) | 251,1  ( z toho 251,1 PVHN) | 342,50 (z toho 342,50 PVHN) | 476,74 (z toho 0 PVHN) | 663,50 (z toho 0 PVHN) |
| *Hranica rizika chudoby pre dvojčlennú bezdetnú domácnosť* | *560 eur* | | | | |
| *Životné minimum* | *356,84 eur* | | | | |

Tabuľka č. 7 – Domácnosť tvorená bezdetnou dvojicou – ilustratívne prepočty príjmov, disponibilných príjmov a pomoci v hmotnej núdzi (zdroj: vlastný)

Celková mesačná hranica rizika chudoby pre dve dospelé osoby bez detí bola na základe dát EU SILC 2018 prepočítaná na **560 eur**. V prípade, že sa jedná o dvojicu, ktorá žije v segregovanej lokalite a v nelegálnej chatrči, v prípade, že táto dvojica nepracuje a nespĺňa nároky na aktivačný príspevok, má nárok iba na dávku v hmotnej núdzi vo výške **115,30 eur**. Výška tejto dávky dosahuje približne pätinu mesačnej sumy predstavujúcej hranicu rizika chudoby pre dospelú dvojicu, s tým, že objektívne predpokladáme, že nepostačuje ani na pokrytie základných životných potrieb v nelegálnom obydlí. Rovnako ako v prípade jednotlivca, aj pre dvojicu žijúcu v segregovanej lokalite a nelegálnej chatrči, je systém jednoznačne nastavený tak, aby motivoval aspoň k angažovanosti s cieľom získať aktivačný príspevok. V prípade, že by sa jednalo o osoby, ktoré si z objektívnych dôvodov nemôžu zabezpečiť príjem vlastnou prácou, mali by nárok na ochranný príspevok, v rovnakej maximálnej hodnote. V prípade, že by bol obom osobám z dvojice priznaný aktivačný alebo ochranný príspevok, suma **135,80** eur, pripočítaná k ich dávke v hmotnej núdzi, by ich finančnú situáciu ani životnú úroveň zásadným spôsobom neovplyvnila, nakoľko by ani v tomto prípade nedosahovali ani polovicu príjmu predstavujúceho hranicu rizika chudoby.

Ak by sa jednalo o integrovanú dvojicu žijúcu vo vlastnom dome alebo v podnájme, táto dvojica by okrem základnej dávky v hmotnej núdzi mala nárok na príspevok na bývanie vo výške **91,40 eur.** Okrem toho by za splnenia zákonom stanovených podmienok mohla splniť nárok na aktivačný alebo ochranný príspevok vo výške (v prípade ochranného príspevku v maximálnej výške) **67,90 eur** za každú z osôb. Predpokladajúc splnenie nároku obomi osobami by dvojica tak mala nárok na dávku v hmotnej núdzi vo výške **342,50**, ktorá len mierne prevyšuje polovicu hranice rizika chudoby pre dvojčlennú domácnosť. Preto je opäť možné predpokladať, že táto suma dokáže len do malej miery pokryť základné životné potreby a potreby spojené s nákladmi na bývanie, dokonca aj v menej rozvinutých regiónoch.

V prípade zamestnania sa jedného z partnerov so zárobkom vo výške minimálnej mzdy už dvojica stráca nárok na dávky v hmotnej núdzi. Minimálna mzda je v súčasnosti **476,74** **eur** v čistom, pričom životné minimum dvoch plnoletých osôb je v súčasnosti **356,84 eur**. Na účely zákona o pomoci v hmotnej núdzi príjmom nie je 25% z príjmu zo závislej činnosti, posudzovaný príjem tejto dvojice by teda predstavoval sumu **357,56 eur**, znamená to, že táto dvojica by na dávku v hmotnej núdzi nemala nárok. Dvojica by mala možnosť finančne si prilepšiť jedine v prípade, že pred zamestnaním sa jedného z partnerov poberala dávky v hmotnej núdzi a splnila by tým pádom nárok na poberanie osobitného príspevku v prípade udržania si zamestnania vo výške **126,14** eura mesačne prvých 12 kalendárnych mesiacov a vo výške **63,07** eura mesačne ďalších 6 kalendárnych mesiacov. Poberateľom osobitného príspevku by mohli byť v prípade zamestnania sa aj obe osoby z dvojice, rovnako ako aj v prípade, že by jedna alebo obe osoby získali zamestnanie so zárobkom vo výške priemernej mzdy, resp. až do výšky dvojnásobku minimálnej mzdy. Navyše, počas poberania osobitného príspevku by ako príjem bolo pre účely dávok v hmotnej núdzi započítaných iba 50 % čistého zárobku (namiesto 75 %).

V prípade bezdetnej dvojice sa teda tejto dvojici podarí prekročiť hranicu chudoby jedine v prípade, že obe osoby začnú pracovať za minimálnu mzdu, alebo aspoň jedna z osôb začne pracovať za priemernú mzdu, alebo v prípade, že aspoň jedna z posudzovaných osôb zároveň popri mzde bude mať nárok na poberanie osobitného príspevku.

## **3.3 Domácnosť tvorená dvojicou s jedným dieťaťom**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Dávka** | **Segregovaná rodina s 1 dieťaťom žijúca v nelegálnej chatrči** | **Segregovaná rodina s 1 dieťaťom žijúca v nelegálnej chatrči spĺňajúca nárok na aktivačný príspevok alebo ochranný príspevok (v plnej sume), dieťa si neplní povinnú školskú dochádzku** | **Segregovaná rodina s 1 dieťaťom žijúca v nelegálnej chatrči spĺňajúca nárok na aktivačný príspevok alebo ochranný príspevok (v plnej sume), dieťa si plní povinnú školskú dochádzku** | **Segregovaná rodina s 1 dieťaťom žijúca v nelegálnej chatrči spĺňajúca nárok na aktivačný príspevok alebo ochranný príspevok (v plnej sume), matka poberá rodičovský príspevok v sume 270 eur** | **Integrovaná rodina s 1 dieťaťom žijúca vo vlastnom dome alebo v podnájme** | **Rodina s 1 dieťaťom, v ktorej otec zarába minimálnu mzdu (matka nepoberá rodičovský príspevok)** | **Rodina s 1 dieťaťom, v ktorej otec zarába minimálnu mzdu (a matka poberá rodičovský príspevok vo výške 270 eur)** | **Rodina s 1 dieťaťom, v ktorej otec zarába priemernú mzdu** |
| **Základná dávka v hmotnej núdzi** | 172,60 | 172,60 | 172,60 | 172,60 | 172,60 | 172,60 | 0 | 0 |
| **Aktivačný alebo ochranný príspevok** | 0 | 135,80 | 135,80 | 135,80 | 135,80 | 135,70  (+67,90) | 0 | 0 |
| **Príspevok na bývanie** | 0 | 0 | 0 | 0 | 91,40 | 91,40 | 0 | 0 |
| **Prídavok na dieťa (+ príplatok)** | 24,95 (+ 11,7) | 24,95 (+ 11,70) | 24,95 (+ 11,70) | 24,95 (+ 11,70) | 24,95 (+ 11,7) | 24,95 | 24,95 | 24,95 |
| **Navýšenie dávky za plnenie školskej dochádzky dieťaťa** | 0 | 0 | 18,60 | 0 | 18,60 | 18,60 | 0 | 0 |
| **Čistý príjem** | 0 | 0 | 0 | 0 | 0 | 476,74 | 476,74 | 663,5 |
| **Daňový bonus** | 0 | 0 | 0 | 0 | 0 | 22,72 | 45,44 | 22,72 |
| **Spolu** | 209,25 (z toho 172,60 PVHN) | 345,05 (z toho 308,40 PVHN) | 356,05 (z toho 319,40 PVHN) | 337,45 (z toho 30,8 PVHN) | 455,05 (z toho 418,40 PVHN) | 653,05 (z toho 128,64 PVHN) | 817,13 (z toho 0 PVHN) | 711,17 ( z toho 0 PVHN) |
| *Hranica rizika chudoby pre domácnosť tvorenú dvomi dospelými osobami a jedným dieťaťom* | 671,40 eur | | | | | | | |
| *Životné minimum* | 452,8 eur | | | | | | | |

Tabuľka č. 8 – Domácnosť tvorená dvojicou s jedným dieťaťom– ilustratívne prepočty príjmov, disponibilných príjmov a pomoci v hmotnej núdzi (zdroj: vlastný)

Celková mesačná hranica rizika chudoby pre dvojicu s nezaopatreným dieťaťom je na základe prepočtu dát z EU SILC 2018 prepočítaná na **671,40 eur**. V prípade, že sa jedná o rodinu, ktorá žije v segregovanej lokalite a v nelegálnej chatrči a v prípade, že táto dvojica nepracuje a nespĺňa nároky na aktivačný príspevok, má nárok iba na dávku v hmotnej núdzi vo výške **172,60 eur**. Okrem toho má nárok na prídavok na dieťa vo výške **24,95 eur** a príplatok k prídavku na dieťa vo výške **11,70 eur**. Jej mesačný „príjem“ by v tomto prípade predstavoval sumu **209,25 eur**, ktorý nedosahuje ani tretinu výšky hranice rizika chudoby. V prípade, že by dieťa bolo vo veku do 3 rokov (alebo v prípade nepriaznivého zdravotného stavu do 6 rokov) a rodina by mala nárok na rodičovský príspevok v aktuálnej výške **270 eur**, rodina by stratila nárok na pomoc v hmotnej núdzi a jej príjem by bol **306,65** eur. Táto suma by nedosahovala ani polovicu sumy hranice rizika chudoby pre tento typ rodiny.

Ak by sa jednalo o integrovanú dvojicu žijúcu vo vlastnom skolaudovanom dome alebo v podnájme, táto dvojica by okrem základnej dávky v hmotnej núdzi mala nárok na príspevok na bývanie vo výške **91,40 eur**. Okrem toho by za splnenia zákonom stanovených podmienok mohla splniť nárok na aktivačný alebo ochranný príspevok vo výške (v prípade ochranného príspevku v maximálnej výške) **67,90 eur** za každú z osôb. Predpokladajúc splnenie nároku obomi osobami by dvojica tak mala nárok na dávku v hmotnej núdzi vo výške **418,40 eur**, pričom jej mesačný disponibilný príjem by spolu s prídavkom na dieťa a príplatkom k prídavku na dieťa predstavoval sumu **455,05 eur.**

V prípade, že by dieťa bolo vo veku do 3 rokov (alebo v prípade nepriaznivého zdravotného stavu do 6 rokov) a rodina by mala nárok na rodičovský príspevok v aktuálnej výške **270 eur**, suma pomoci v hmotnej núdzi by sa tak znížila o **270 eur** (a tým pádom aj o príspevok na plnenie školskej dochádzky dieťaťa vo výške **18,60 eur**) a teda by predstavovala výšku **129,80 eur**. Celkový disponibilný príjem rodiny by teda zostal znížený o **18,60 eur** a rovnako ako v predchádzajúcom prípade by nedosahoval hranicu rizika chudoby pre tento typ rodiny.

Ak by sa jeden z rodičov zamestnal a pracoval by za minimálnu mzdu, rodina by nestratila nárok na dávky v hmotnej núdzi, ale za predpokladu, že by splnili nárok na aktivačný príspevok (v prípade zamestnanej osoby na jeho vyššiu sumu) a aktivačný príspevok alebo ochranný príspevok vo výške **67,90** eur a dieťa by si plnilo školskú dochádzku, suma pomoci v hmotnej núdzi by predstavovala výšku **128,64 eur**. Ak by matka dieťaťa mala nárok na rodičovský príspevok (dieťa by bolo vo veku do 3 rokov, alebo v prípade nepriaznivého zdravotného stavu do 6 rokov) vo výške **270 eur**, rodina by stratila nárok na pomoc v hmotnej núdzi. Prilepšiť by si mohla jedine osobitným príspevkom v prípade udržania si zamestnania o **126,14 eur** počas prvých 12 mesiacov a o **63,07** eur počas ďalších 6 mesiacov. Celkový príjem rodiny by bez nároku na osobitný príspevok nedosahoval výšku hranice rizika chudoby, ale tesne by sa jej približoval.

Prekročiť hranicu rizika chudoby by sa tomuto typu rodiny podarilo prekročiť iba v prípade, že by aspoň jeden z rodičom zarábal mzdu vo výške minimálne (približne) **670 eur.**

## **3.4 Domácnosť tvorená dvojicou s dvomi deťmi**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Dávka** | **Segregovaná rodina s 2 deťmi žijúca v nelegálnej chatrči** | **Segregovaná rodina s 2 deťmi žijúca v nelegálnej chatrči spĺňajúca nárok na aktivačný príspevok alebo ochranný príspevok (v plnej sume), dieťa si neplní povinnú školskú dochádzku** | **Segregovaná rodina s 2 deťmi žijúca v nelegálnej chatrči spĺňajúca nárok na aktivačný príspevok alebo ochranný príspevok (v plnej sume), deti si plnia povinnú školskú dochádzku** | **Segregovaná rodina s 2 deťmi žijúca v nelegálnej chatrči spĺňajúca nárok na aktivačný príspevok alebo ochranný príspevok (v plnej sume),**  **matka poberá rodičovský príspevok v sume 270 eur** | **Integrovaná rodina s 2 deťmi žijúca vo vlastnom dome alebo v podnájme** | **Rodina s 2 deťmi, v ktorej otec zarába minimálnu mzdu**  **(matka nepoberá rodičovský príspevok)** | **Rodina s 2 deťmi, v ktorej otec zarába minimálnu mzdu**  **(a matka poberá rodičovský príspevok vo výške 270 eur)** | **Rodina s 2 deťmi, v ktorej otec zarába priemernú mzdu** |
| **Základná dávka v hmotnej núdzi** | 172,60 | 172,60 | 172,60 | 172,60 | 172,60 | 172,60 | 0 | 0 |
| **Aktivačný príspevok alebo ochranný príspevok** | 0 | 135,80 | 135,80 | 135,80 | 135,80 | 135,80  (+67,90) | 0 | 0 |
| **Príspevok na bývanie** | 0 | 0 | 0 | 0 | 91,40 | 91,40 | 0 | 0 |
| **Prídavok na dieťa (+ príplatok)** | 49,50(+ 23,40) | 49,50(+ 23,40) | 49,50(+ 23,40) | 49,50(+ 23,40) | 49,50(+ 23,40) | 49,50 | 49,50 | 49,50 |
| **Navýšenie dávky za plnenie školskej dochádzky dieťaťa** | 0 | 0 | 37,20 | 0/18,60 | 37,20 | 37,20 | 0 | 0 |
| **Čistý príjem** | 0 | 0 | 0 | 0 | 0 | 476,74 | 476,74 | 663,50 |
| **Daňový bonus** | 0 | 0 | 0 | 0 | 0 | 45,44 | 68,16/90,88 | 45,44 |
| **Spolu** | 245,5 (z toho 172,60 PVHN) | 381,30 (z toho 308,40 PVHN) | 418,50 (z toho 345,60 PVHN) | 381,3 (z toho 38,40 PVHN  + 18,10 za každé dieťa v školskom veku, ktoré si plní povinnú školskú dochádzku) | 509,90 (z toho 437 PVHN) | 719,02 (z toho 147,34 PVHN) | 796,24 (z toho 0 PVHN) + 68,16/90,88 daňový bonus | 758,44 (z toho 0 PVHN) |
| *Hranica rizika chudoby pre domácnosť tvorenú dvomi dospelými osobami a dvomi deťmi* | 783,30 | | | | | | | |
| *Životné minimum* | 548,76 | | | | | | | |

Tabuľka č. 9 – Domácnosť tvorená dvojicou s dvomi deťmi – ilustratívne prepočty príjmov, disponibilných príjmov a pomoci v hmotnej núdzi (zdroj: vlastný)

Celková mesačná hranica rizika chudoby pre dvojicu s dvomi nezabezpečenými deťmi je na základe dát z EU SILC 2018 prepočítaná na **783,3 eur**. V prípade, že sa jedná o rodinu, ktorá žije v segregovanej lokalite a v nelegálnej chatrči a v prípade, že táto dvojica nepracuje a nespĺňa nároky na aktivačný príspevok, v prípade že spĺňa zákonom stanovené podmienky má nárok iba na dávku v hmotnej núdzi vo výške **172,60 eur**. Okrem toho má nárok na prídavok na každé dieťa vo výške **24,95 eur** a príplatok k prídavku na každé dieťa vo výške **11,70 eur**. Jej mesačný „príjem“ by v tomto prípade predstavoval sumu **245,5 eur**, ktorý nedosahuje ani tretinu výšky hranice rizika chudoby. V prípade, že by jedno dieťa alebo (obe) bolo (boli) vo veku do 3 rokov (alebo v prípade nepriaznivého zdravotného stavu do 6 rokov) a rodina by mala nárok na rodičovský príspevok v aktuálnej výške **270 eur** (aj pri dvoch a viac deťoch vo veku do 3 resp. 6 rokov rodine vzniká nárok iba na jeden rodičovský príspevok), rodina by stratila nárok na dávku v hmotnej núdzi. Iba v prípade, že by napr. manžel matky splnil požiadavky potrebné na priznanie aktivačného príspevku (alebo druhé dieťa, v prípade, že by bolo školopovinné a plnilo by školskú dochádzku), rodina by si „prilepšila“ dávkou vo výške **38,4 eur** (resp. **57 eur**), v tomto prípade by však rodina nedosahovala výšku príjmu ani z polovice hranice rizika chudoby.

V prípade, že by rodina žila integrovane vo vlastnom skolaudovanom dome, byte alebo v podnájme, táto rodina by okrem základnej dávky v hmotnej núdzi mala nárok na príspevok na bývanie vo výške **91,40 eur** a okrem toho by za splnenia zákonom stanovených podmienok mohla splniť nárok na aktivačný alebo ochranný príspevok vo výške (v prípade ochranného príspevku v maximálnej výške) **67,90 eur** za každú z osôb. Ak by si navyše obe deti plnili školskú dochádzku, predpokladajúc splnenie podmienok na všetky dávky, by tak rodina mala nárok na dávku v hmotnej núdzi vo výške **437 eur** pričom jej mesačný disponibilný príjem by spolu s prídavkom na dieťa a príplatkom k prídavku na dieťa predstavoval sumu **509,90 eur**.

V prípade, že by jedno z detí bolo vo veku do 3 rokov (a v prípade nepriaznivého zdravotného stavu do 6 rokov) a rodina by mala nárok na rodičovský príspevok, dávka v hmotnej núdzi by bola **znížená o 270 eur** a zároveň o **18,60** **eur** a v prípade dvoch detí o **37,20 eur**. Celkový príjem rodiny by teda bol znížený o **18,60 eur** alebo **37,20** eur.

Ak by sa jeden z rodičov, napríklad otec zamestnal za plat vo výške minimálnej mzdy, za predpokladu, že by spolu s matkou splnili nárok na aktivačný príspevok (v prípade zamestnaného otca vo vyššej sume) a v prípade matky na aktivačný alebo ochranný príspevok vo výške **67,90 eur** a deti by si plnili školskú dochádzku, rodina by mala nárok na dávky v hmotnej núdzi vo výške **147,34 eur.** Spolu s prídavkami na deti a s uplatneným daňovým bonusom by teda celkový príjem rodiny predstavoval sumu **719,02 eur** a nedosahoval by sumu hranice rizika chudoby. Prilepšiť by si mohla jedine osobitným príspevkom v prípade udržania si zamestnania o **126,14 eur** počas prvých 12 mesiacov a o **63,07 eur** počas ďalších 6 mesiacov. Celkový príjem rodiny by teda počas 12 mesiacov prekročil hranicu rizika chudoby.

Ak by matka dieťaťa mala nárok na rodičovský príspevok (jedno dieťa, dve, alebo všetky by boli vo veku do 3 rokov, alebo v prípade nepriaznivého zdravotného stavu do 6 rokov) vo výške **270 eur**, rodina by stratila nárok na pomoc v hmotnej núdzi. Prilepšiť by si mohla jedine osobitným príspevkom v prípade udržania si zamestnania o **126,14 eur** počas prvých 12 mesiacov a o **63,07 eur** počas ďalších 6 mesiacov. Celkový príjem rodiny by bez nároku na osobitný príspevok nedosahoval výšku hranice rizika chudoby, ale tesne by sa jej približoval.

V prípade zárobku vo výške priemernej mzdy jedného z rodičov by rodina nemala nárok na pomoc v hmotnej núdzi a hranicu rizika chudoby by pre tento typ rodiny na základe príjmu nedosiahla.

## **3.5 Domácnosť tvorená dvojicou s tromi deťmi**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Dávka** | **Segregovaná rodina s 3 deťmi žijúca v nelegálnej chatrči** | **Segregovaná rodina s 3 deťmi žijúca v nelegálnej chatrči spĺňajúca nárok na aktivačný príspevok alebo ochranný príspevok (v plnej sume), dieťa si neplní povinnú školskú dochádzku** | **Segregovaná rodina s 3 deťmi žijúca v nelegálnej chatrči spĺňajúca nárok na aktivačný príspevok alebo ochranný príspevok (v plnej sume), deti si plnia povinnú školskú dochádzku** | **Segregovaná rodina s 3 deťmi žijúca v nelegálnej chatrči spĺňajúca nárok na aktivačný príspevok alebo ochranný príspevok (v plnej sume),**  **matka poberá rodičovský príspevok v sume 270 eur** | **Integrovaná rodina s 3 deťmi žijúca vo vlastnom dome alebo v podnájme** | **Rodina s 3 deťmi, v ktorej otec zarába minimálnu mzdu**  **(matka nepoberá rodičovský príspevok)** | **Rodina s 3 deťmi, v ktorej otec zarába minimálnu mzdu**  **(a matka poberá rodičovský príspevok vo výške 270 eur)** | **Rodina s 3 deťmi, v ktorej otec zarába priemernú mzdu** |
| **Základná dávka v hmotnej núdzi** | 172,60 | 172,60 | 172,60 | 172,60 | 172,60 | 172,60 | 172,60 | 172,60 |
| **Aktivačný príspevok alebo ochranný príspevok** | 0 | 135,80 | 135,80 | 135,80 | 135,80 | 135,80  +67,90 | 135,80  +67,90 | 135,80  +67,90 |
| **Príspevok na bývanie** | 0 | 0 | 0 | 0 | 91,40 | 91,40 | 91,40 | 91,40 |
| **Prídavok na dieťa (+ príplatok)** | 74,85(+ 35,10) | 74,85(+ 35,1) | 74,85(+ 35,1) | 74,85(+ 35,1) | 74,85(+ 35,1) | 74,85 | 74,85 | 74,85 |
| **Navýšenie dávky za plnenie školskej dochádzky dieťaťa** | 0 | 0 | 55,80 | 0/18,60/37,20 | 55,80 | 55,80 | 0/18,60/37,20 | 55,80 |
| **Čistý príjem** | 0 | 0 | 0 | 0 | 0 | 476,74 | 476,74 | 663,5 |
| **Daňový bonus** | 0 | 0 | 0 | 0 | 0 | 68,16 | 90,88/113,60/136,32 | 68,16 |
| **Spolu** | 282,55 (z toho 172,60 PVHN) | 418,35 (z toho 308,40 PVHN) | 474,15 (z toho 364,20 PVHN) | 418,05 (z toho 38,10 PVHN + 18,10 za každé dieťa v školskom veku, ktoré si plní povinnú školskú dochádzku | 565,55  (z toho 455,60 PVHN) | 785,69 (z toho 165,94 PVHN) | 821,59 (z toho 0 PVHN, rodina stratí nárok na dávku v hmotnej núdzi, suma príjmov prevyšuje úhrn dávok v hmotnej núdzi) + daňový bonus | 832,38 (z toho 25,87 PVHN) |
| *Hranica rizika chudoby pre domácnosť tvorenú dvomi dospelými osobami a tromi deťmi* | 895 | | | | | | | |
| *Životné minimum* | 644,72 | | | | | | | |

Tabuľka č. 10 – Domácnosť tvorená dvojicou s tromi deťmi – ilustratívne prepočty príjmov, disponibilných príjmov a pomoci v hmotnej núdzi (zdroj: vlastný)

Celková mesačná hranica rizika chudoby pre dvojicu s tromi nezabezpečenými deťmi je na základe dát z EU SILC 2018 prepočítaná na **895 eur**. V prípade, že sa jedná o rodinu, ktorá žije v segregovanej lokalite a v nelegálnej chatrči a v prípade, že táto rodičia nepracujú a nespĺňajú nároky na aktivačný príspevok, avšak v prípade, že spĺňajú zákonom stanovené podmienky, majú nárok iba na dávku v hmotnej núdzi vo výške **172,60 eur**. Okrem toho má nárok na prídavok na každé dieťa vo výške **24,95 eur** a príplatok k prídavku na každé dieťa vo výške **11,70 eur**. Jej mesačný disponibilný príjem by v tomto prípade predstavoval sumu **282,55 eur**, ktorý nedosahuje ani tretinu výšky hranice rizika chudoby. V prípade, že by jedno dieťa alebo obe bolo (boli) vo veku do 3 rokov (alebo v prípade nepriaznivého zdravotného stavu do 6 rokov) a rodina by mala nárok na rodičovský príspevok v aktuálnej výške **270 eur** (aj pri dvoch a viac deťoch vo veku do 3 resp. 6 rokov rodine vzniká nárok iba na jeden rodičovský príspevok), rodina by stratila nárok na dávky v hmotnej núdzi. Iba v prípade, že by napr. otec alebo matka splnili požiadavky potrebné na priznanie aktivačného príspevku (prípadne ochranného príspevku, pre ilustráciu v najvyššej možnej sume) a deti by boli školopovinné, rodina by si „prilepšila“ o **67,90 eur** alebo o **18,1/ 36,2/54,3 eur**, v prípade, že by si deti plnili povinnú školskú dochádzku. V tomto prípade by rodina nedosahovala výšku príjmu ani 50 % z hranice rizika chudoby.

V prípade, že by rodina žila integrovane vo vlastnom skolaudovanom dome, byte alebo v podnájme, táto rodina by okrem základnej dávky v hmotnej núdzi mala nárok na príspevok na bývanie vo výške **91,40 eur** a okrem toho by za splnenia zákonom stanovených podmienok mohla splniť nárok na aktivačný alebo ochranný príspevok vo výške (v prípade ochranného príspevku v maximálnej výške) **67,90 eur** za každú z dospelých osôb. Ak by si navyše všetky tri deti plnili školskú dochádzku, predpokladajúc splnenie podmienok na všetky dávky, by tak rodina mala nárok na dávku v hmotnej núdzi vo výške **455,60 eur** pričom jej mesačný disponibilný príjem by spolu s prídavkami na deti a príplatkom k prídavkom na deti predstavoval sumu **565,55** eur, ktorá predstavuje približne 60 % zo sumy hranice rizika chudoby.

V prípade, že by jedno z detí, resp. dve alebo tri z detí, boli vo veku do 3 rokov (a v prípade nepriaznivého zdravotného stavu do 6 rokov) a rodina by mala nárok na rodičovský príspevok, dávka v hmotnej núdzi by bola znížená o **270 eur** a zároveň o **18,1 eur** za každé z detí, ktoré by ešte nechodilo do školy. Celkový príjem rodiny by teda bol znížený o **18,1/ 36,10/53,4 eur**.

Ak by sa jeden z rodičov, napríklad otec zamestnal za plat vo výške minimálnej mzdy, za predpokladu, že by spolu s matkou splnili nárok na aktivačný príspevok (v prípade zamestnaného otca vo vyššej sume) a v prípade matky na aktivačný alebo ochranný príspevok vo výške **67,90 eur** a deti by si plnili školskú dochádzku, rodina by mala nárok na dávky v hmotnej núdzi vo výške **165,94 eur**. Spolu s prídavkami na deti a s uplatneným daňovým bonusom by teda celkový príjem rodiny predstavoval sumu **785,69 eur** a nedosahoval by sumu hranice rizika chudoby. Prilepšiť by si mohla jedine osobitným príspevkom v prípade udržania si zamestnania o **126,14 eur** počas prvých 12 mesiacov a o **63,07 eur** počas ďalších 6 mesiacov. Celkový príjem rodiny by teda počas prvých 12 mesiacov prekročil hranicu rizika chudoby.

Ak by matka dieťaťa mala nárok na rodičovský príspevok (jedno dieťa, dve, alebo všetky by boli vo veku do 3 rokov, alebo v prípade nepriaznivého zdravotného stavu do 6 rokov) vo výške **270 eur**, rodina by stratila nárok na pomoc v hmotnej núdzi.

Až pri rodine s tromi deťmi by nastala situácia, že ak by otec začal zarábať mzdu vo výške priemernej mzdy, rodina by mala nárok na pomoc v hmotnej núdzi (ale iba v prípade, že by matka nepoberala rodičovský príspevok, v tomto prípade by rodina na pomoc stratila nárok). Pomoc v hmotnej núdzi by však bola zanedbateľná a predstavovala by sumu **25,87 eur**. Rodina by tak v tomto prípade mesačne mohla disponovať s príjmom **832,38 eur,** hranicu rizika chudoby by však opäť nedosiahla.

## **3.6 Domácnosť tvorená dvojicou so štyrmi deťmi**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Dávka** | **Segregovaná rodina so 4 deťmi žijúca v nelegálnej chatrči** | **Segregovaná rodina so 4 deťmi žijúca v nelegálnej chatrči spĺňajúca nárok na aktivačný príspevok alebo ochranný príspevok (v plnej sume), dieťa si neplní povinnú školskú dochádzku** | **Segregovaná rodina so 4 deťmi žijúca v nelegálnej chatrči spĺňajúca nárok na aktivačný príspevok alebo ochranný príspevok (v plnej sume), deti si plnia povinnú školskú dochádzku** | **Segregovaná rodina s 3 deťmi žijúca v nelegálnej chatrči spĺňajúca nárok na aktivačný príspevok alebo ochranný príspevok (v plnej sume),**  **matka poberá rodičovský príspevok v sume 270 eur** | **Integrovaná rodina s 4 deťmi žijúca vo vlastnom dome alebo v podnájme** | **Rodina s 4 deťmi, v ktorej otec zarába minimálnu mzdu** | **Rodina so 4 deťmi, v ktorej otec zarába minimálnu mzdu**  **(a matka poberá rodičovský príspevok vo výške 270 eur)** | **Rodina s 4 deťmi, v ktorej otec zarába priemernú mzdu** |
| **Základná dávka v hmotnej núdzi** | 172,60 | 172,60 | 172,60 | 172,60 | 172,60 | 172,60 | 172,60 | 172,60 |
| **Aktivačný príspevok alebo ochranný príspevok** | 0 | 135,80 | 135,80 | 135,80 | 135,80 | 135,80 | 135,80  +67,90 | 135,80  +67,90 |
| **Príspevok na bývanie** | 0 | 0 | 0 | 0 | 91,40 | 91,40 | 91,40 | 91,40 |
| **Prídavok na dieťa (+ príplatok)** | 99,8(+ 46,8) | 99,8(+ 46,8) | 99,8(+ 46,8) | 99,8(+ 46,8) | 99,8(+ 46,8) | 99,8 | 99,8 | 99,8 |
| **Navýšenie dávky za plnenie školskej dochádzky dieťaťa** | 0 | 0 | 74,4 | 74,4 | 74,4 | 74,4 | 18,60/37,2/55,8/74,4 | 74,4 |
| **Čistý príjem** | 0 | 0 | 0 | 0 | 0 | 476,74 | 476,37 | 663,5 |
| **Daňový bonus** | 0 | 0 | 0 | 0 | 0 | 90,88 | 113,6/136,3/  159,04/181,76 | 90,88 |
| **Spolu** | 319,20 (z toho 172,60 PVHN) | 455 (z toho 308,40 PVHN) | 529,40 (z toho 382,80 PVHN) | 457 (z toho 40,4 PVHN + 18,60 za každé dieťa v školskom veku, ktoré si plní povinnú školskú dochádzku) | 620,80 (z toho 474,2 PVHN) | 783,88 (z toho 116,64 PVHN) | 846,54+daňový bonus od 113,6 do 181,76 eur (z toho 0 PVHN, rodina stratí nárok na dávku v hmotnej núdzi, suma príjmov prevyšuje úhrn dávok v hmotnej núdzi) | 898,65 (z toho 44,47 PVHN) |
| Hranica rizika chudoby pre domácnosť tvorenú dvomi dospelými osobami a štyrmi deťmi | 1007 | | | | | | | |
| Životné minimum | 740,68 | | | | | | | |

Tabuľka č. 11 – Domácnosť tvorená dvojicou so štyrmi deťmi – ilustratívne prepočty príjmov, disponibilných príjmov a pomoci v hmotnej núdzi (zdroj: vlastný)

Celková mesačná hranica rizika chudoby pre dvojicu so štyrmi nezabezpečenými deťmi je na základe dát z EU SILC 2018 prepočítaná na **1007 eur**. V prípade, že sa jedná o rodinu, ktorá žije v segregovanej lokalite a v nelegálnej chatrči a v prípade, že táto rodičia nepracujú a nespĺňajú nároky na aktivačný príspevok, avšak v prípade, že spĺňajú zákonom stanovené podmienky, majú nárok iba na dávku v hmotnej núdzi vo výške **172,60 eur**. Okrem toho má nárok na prídavok na každé dieťa vo výške **24,95 eur** a príplatok k prídavku na každé dieťa vo výške **11,70 eur**. Jej mesačný disponibilný príjem by v tomto prípade predstavoval sumu **319,20 eur**, ktorý nedosahuje ani tretinu výšky hranice rizika chudoby. V prípade, že by jedno dieťa alebo viac detí bolo vo veku do 3 rokov (alebo v prípade nepriaznivého zdravotného stavu do 6 rokov) a rodina by mala nárok na rodičovský príspevok v aktuálnej výške **270 eur** (aj pri dvoch a viac deťoch vo veku do 3 resp. 6 rokov rodine vzniká nárok iba na jeden rodičovský príspevok), rodina by stratila nárok na dávku v hmotnej núdzi.

Iba v prípade, že by rodina splnila požiadavky potrebné na priznanie aktivačných príspevkov alebo ochranných príspevkov v plnej sume, rodina by mala nárok na dávky vo výške **38,4 eur** a jej celový príjem by dosahoval výšku **308,40 eur.** Rodina by stále nedosahovala ani 50% príjmu predstavujúceho hranicu rizika chudoby. Ak by deti boli školopovinné a plnili by si školskú dochádzku, rodina by mala možnosť prilepšiť si o **18,60 eur** na každé dieťa. Ani tomto prípade by rodina neprekročila 50% hranice rizika chudoby.

V prípade, že by rodina žila integrovane vo vlastnom skolaudovanom dome, byte alebo v podnájme, táto rodina by okrem základnej dávky v hmotnej núdzi mala nárok na príspevok na bývanie vo výške **91,40** eur a okrem toho by za splnenia zákonom stanovených podmienok mohla splniť nárok na aktivačný alebo ochranný príspevok vo výške (v prípade ochranného príspevku v maximálnej výške) **67,90 eur** za každú z dospelých osôb. Ak by si navyše všetky štyri deti plnili školskú dochádzku, predpokladajúc splnenie podmienok na všetky dávky, by tak rodina mala nárok na dávku v hmotnej núdzi vo výške **474,20 eur** pričom jej mesačný „príjem“ by spolu s prídavkami na deti a príplatkom k prídavkom na deti predstavoval sumu **620,80 eur**, ktorá predstavuje približne 60 % zo sumy hranice rizika chudoby.

V prípade, že by aspoň jedno z detí bolo vo veku do 3 rokov (a v prípade nepriaznivého zdravotného stavu do 6 rokov) a rodina by mala nárok na rodičovský príspevok, dávka v hmotnej núdzi by bola znížená o **270 eur** a zároveň o **18,60 eur** za každé z detí, ktoré by ešte nechodilo do školy. Celkový príjem rodiny by teda bol znížený o **18,1/ 36,10/53,4/71,5 eur**.

Ak by sa jeden z rodičov, napríklad otec zamestnal za plat vo výške minimálnej mzdy, za predpokladu, že by spolu s matkou splnili nárok na aktivačný príspevok (v prípade zamestnaného otca vo vyššej sume) a v prípade matky na aktivačný alebo ochranný príspevok vo výške **67,90 eur** a deti by si plnili školskú dochádzku, rodina by mala nárok na dávky v hmotnej núdzi vo výške **116,64 eur**. Spolu s prídavkami na deti a s uplatneným daňovým bonusom by teda celkový príjem rodiny predstavoval sumu **783,88 eur** a nedosahoval by sumu hranice rizika chudoby.

Ak by matka dieťaťa mala nárok na rodičovský príspevok (jedno dieťa, dve, alebo všetky by boli vo veku do 3 rokov, alebo v prípade nepriaznivého zdravotného stavu do 6 rokov) vo výške **270 eur,** rodina by stratila nárok na pomoc v hmotnej núdzi.

Prilepšiť by si mohla jedine osobitným príspevkom v prípade udržania si zamestnania o **126,14** eur počas prvých 12 mesiacov a o **63,07 eur** počas ďalších 6 mesiacov. Celkový príjem rodiny by teda počas prvých 12 mesiacov prekročil hranicu rizika chudoby.

Aj pri rodine so štyrmi deťmi by nastala situácia, že ak by otec začal zarábať mzdu vo výške priemernej mzdy, rodina by mala nárok na pomoc v hmotnej núdzi (ale iba v prípade, že by matka nepoberala rodičovský príspevok, v tomto prípade by rodina na pomoc stratila nárok). Pomoc v hmotnej núdzi by však bola zanedbateľná a predstavovala by sumu **44,47 eur**. Rodina by tak v tomto prípade mesačne mohla disponovať s príjmom **898,65 eur**, hranicu rizika chudoby by však opäť nedosiahla.

## **3.7 Domácnosť tvorená dvojicou s piatimi deťmi**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Dávka** | **Segregovaná rodina s 5 deťmi žijúca v nelegálnej chatrči** | **Segregovaná rodina s 5 deťmi žijúca v nelegálnej chatrči spĺňajúca nárok na aktivačný príspevok alebo ochranný príspevok (v plnej sume), dieťa si neplní povinnú školskú dochádzku** | **Segregovaná rodina so 5 deťmi žijúca v nelegálnej chatrči spĺňajúca nárok na aktivačný príspevok alebo ochranný príspevok (v plnej sume), deti si plnia povinnú školskú dochádzku** | **Segregovaná rodina s 5 deťmi žijúca v nelegálnej chatrči spĺňajúca nárok na aktivačný príspevok alebo ochranný príspevok (v plnej sume),**  **matka poberá rodičovský príspevok v sume 270 eur** | **Integrovaná rodina s 5 deťmi žijúca vo vlastnom dome alebo v podnájme** | **Rodina s 5 deťmi, v ktorej otec zarába minimálnu mzdu** | **Rodina s 5 deťmi, v ktorej otec zarába minimálnu mzdu**  **(a matka poberá rodičovský príspevok vo výške 270 eur)** | **Rodina s 5 deťmi, v ktorej otec zarába priemernú mzdu** |
| **Základná dávka v hmotnej núdzi** | 232,60 | 232,60 | 232,60 | 232,60 | 232,60 | 232,60 | 232,60 | 232,60 |
| **Aktivačný príspevok** | 0 | 135,80 | 135,80 | 135,80 | 135,80 | 135,80  (+67,90) | 135,80  (+67,90) | 135,80  (+67,90) |
| **Príspevok na bývanie** | 0 | 0 | 0 | 0 | 91,40 | 91,40 | 91,40 | 91,40 |
| **Prídavok na dieťa (+ príplatok)** | 124,75(+ 58,5) | 124,75(+ 58,5) | 124,75(+ 58,5) | 124,75(+ 58,5) | 124,75(+ 58,5) | 124,75 | 124,75 | 124,75 |
| **Navýšenie dávky za plnenie školskej dochádzky dieťaťa** | 0 | 0 | 93 | 18,60/37,2/55,8/74,4 | 93 | 93 | 18,60/37,2/55,8/74,4/93 | 93 |
| **Čistý príjem** | 0 | 0 | 0 | 0 | 0 | 476,74 | 476,74 | 663,5 |
| **Daňový bonus** | 0 | 0 | 0 | 0 | 0 | 113,6 | 136,32/159,04/181,76/  204,48/227,2 | 113,6 |
| **Spolu** | 415,85 (z toho 232,60 PVHN) | 551,65 (z toho 368,40 PVHN) | 644,65 (z toho 461,40 PVHN) | 551,65 (z toho 98,40 PVHN + 18,60 za každé dieťa v školskom veku, ktoré si plní povinnú školskú dochádzku) | 736,05 (z toho 552,80 PVHN) | 978,23  (z toho 263,14 PVHN) | 871,48 + daňový bonus od 136,32 do 227,2 eur (z toho 0 PVHN, rodina stratí nárok na dávku v hmotnej núdzi, suma príjmov prevyšuje úhrn dávok v hmotnej núdzi) | 1024,92  (z toho 123,07 PVHN) |
| *Hranica rizika chudoby pre domácnosť tvorenú dvomi dospelými osobami a štyrmi deťmi* | 1119 | | | | | | | |
| *Životné minimum* | 836,64 | | | | | | | |

Tabuľka č. 12 – Domácnosť tvorená dvojicou s piatimi deťmi – ilustratívne prepočty príjmov, disponibilných príjmov a pomoci v hmotnej núdzi (zdroj: vlastný)

Celková mesačná hranica rizika chudoby pre dvojicu so štyrmi nezabezpečenými deťmi je na základe dát z EU SILC 2018 prepočítaná na **1119 eur**. V prípade, že sa jedná o rodinu, ktorá žije v segregovanej lokalite a v nelegálnej chatrči a v prípade, že táto rodičia nepracujú a nespĺňajú nároky na aktivačný príspevok, avšak v prípade, že spĺňajú zákonom stanovené podmienky, majú nárok iba na dávku v hmotnej núdzi vo výške **232,60 eur.** Okrem toho má nárok na prídavok na každé dieťa vo výške **24,95 eur** a príplatok k prídavku na každé dieťa vo výške **11,70 eur**. Jej mesačný disponibilný príjem by v tomto prípade predstavoval sumu **415,85 eur,** ktorý nedosahuje ani tretinu výšky hranice rizika chudoby. V prípade, že by jedno dieťa alebo viac detí bolo vo veku do 3 rokov (alebo v prípade nepriaznivého zdravotného stavu do 6 rokov) a rodina by mala nárok na rodičovský príspevok v aktuálnej výške **270 eur** (aj pri dvoch a viac deťoch vo veku do 3 resp. 6 rokov rodine vzniká nárok iba na jeden rodičovský príspevok), rodina by stratila nárok na pomoc v hmotnej núdzi.

V prípade, že by rodina splnila podmienky priznania aktivačného príspevku alebo ochranného príspevku v maximálnej výške a deti by si plnili povinnú školskú dochádzku, rodina by mala nárok na dávky vo výške **461,40** a jej celkový príjem by dosahoval výšku **644,65 eur**. Rodina by stále nedosahovala približne 50% príjmu predstavujúceho hranicu rizika chudoby.

V prípade, že by rodina žila integrovane vo vlastnom skolaudovanom dome, byte alebo v podnájme, táto rodina by okrem základnej dávky v hmotnej núdzi mala nárok na príspevok na bývanie vo výške **91,40 eur** a okrem toho by za splnenia zákonom stanovených podmienok mohla splniť nárok na aktivačný alebo ochranný príspevok vo výške (v prípade ochranného príspevku v maximálnej výške) **67,90 eur** za každú z dospelých osôb. Ak by si navyše všetkých päť detí plnilo školskú dochádzku, predpokladajúc splnenie podmienok na všetky dávky, by tak rodina mala nárok na dávku v hmotnej núdzi vo výške **552,80 eur** pričom jej mesačný disponibilný príjem by spolu s prídavkami na deti a príplatkom k prídavkom na deti predstavoval sumu **736,05 eur**, ktorá predstavuje približne 60 % zo sumy hranice rizika chudoby.

Ak by sa jeden z rodičov, napríklad otec zamestnal za plat vo výške minimálnej mzdy, za predpokladu, že by spolu s matkou splnili nárok na aktivačný príspevok (v prípade zamestnaného otca vo vyššej sume) a v prípade matky na aktivačný alebo ochranný príspevok vo výške **67,90 eur** a deti by si plnili školskú dochádzku, rodina by mala nárok na dávky v hmotnej núdzi vo výške **263,14 eur**. Spolu s prídavkami na deti a s uplatneným daňovým bonusom by teda celkový príjem rodiny predstavoval sumu **978,23** eur a nedosahoval by sumu hranice rizika chudoby.

Ak by matka dieťaťa mala nárok na rodičovský príspevok (jedno dieťa, dve, alebo všetky by boli vo veku do 3 rokov, alebo v prípade nepriaznivého zdravotného stavu do 6 rokov) vo výške **270 eur**, rodina by stratila nárok na pomoc v hmotnej núdzi.

Prilepšiť by si mohla jedine osobitným príspevkom v prípade udržania si zamestnania o **126,14** **eur** počas prvých 12 mesiacov a o **63,07 eur** počas ďalších 6 mesiacov. Celkový príjem rodiny by teda počas prvých 12 mesiacov prekročil hranicu rizika chudoby.

Aj pri rodine piatimi deťmi by nastala situácia, že ak by otec začal zarábať mzdu vo výške priemernej mzdy, rodina by mala nárok na pomoc v hmotnej núdzi (ale iba v prípade, že by matka nepoberala rodičovský príspevok, v tomto prípade by rodina na pomoc stratila nárok). Pomoc v hmotnej núdzi by predstavovala sumu **123,07 eur**. Rodina by tak v tomto prípade mesačne mohla disponovať s príjmom **1024,92 eur**, hranicu rizika chudoby by však opäť nedosiahla.

# **Zhrnutie**

* suma životného minima je na Slovensku oveľa nižšia ako je hranica rizika chudoby, čo znamená, že na Slovensku je ohrozených chudobou alebo žije v chudobe oveľa vyššie percento ľudí, ako udávajú štatistiky
* sumy ochranného príspevku sú v súčasnosti veľmi nízke, napriek tomu, že jeho oprávnenými poberateľmi sú osoby, ktoré si nedokážu zabezpečiť príjem vlastnou prácou; zároveň vo všetkých modelových situáciách, ktoré sme ilustrovali prostredníctvom tabuliek je relatívne veľká príjmová priepasť medzi rodinami, v ktorých nepracuje ani jeden z rodičov, a rodinami, v ktorých aspoň jeden z rodičov zarába minimálnu mzdu. Táto priepasť je motivačná pre osoby, ktoré majú možnosť zabezpečiť si príjem vlastnou prácou, avšak pre osoby, ktoré spĺňajú nárok na ochranný príspevok a teda si nemôžu zabezpečiť príjem vlastnou prácou, je ich príjem nedostatočný a nepostačuje im na pokrytie základných životných potrieb.
* pre jednotlivcov alebo rodiny, ktoré žijú segregovane v nelegálnej chatrči neexistuje nijaký spôsob, ako si zabezpečiť dôstojné legálne bývanie – ich príjmová situácia pri aktuálnom akútnom nedostatku sociálnych alebo nájomných bytov nepostačuje na zaplatenie komerčného podnájmu alebo na zabezpečenie zlegalizovania bývania – absentuje určitý sociálny transfer alebo dávka, ktorá by jednotlivcovi alebo rodine pomohla pri odštartovaní procesu zabezpečovania si legálneho bývania (najmä počiatočné náklady ako depozit a pod.) v prípade jednotlivcov (domácností tvorených jednotlivcom, alebo jednotlivcov, ktorí sú samostatne posudzovanými osobami), existuje veľmi vysoké riziko chudoby, pokiaľ ich príjem nedosahuje výšku aspoň minimálnej mzdy
  + v prípade, že sa jedná o osobu, ktorá z rôznych dôvodov nie je schopná pracovať a zároveň napríklad nespĺňa nárok na dôchodkovú alebo pozostalostnú dávku, existuje významné riziko extrémnej chudoby alebo bezdomovectva
  + príjem jednotlivca pri splnení všetkých podmienok pre získanie dávok v hmotnej núdzi v žiadnom prípade nepostačuje pre zabezpečenie si základných životných potrieb, pre tieto osoby je preto nevyhnuté zabezpečiť si príjem vlastnou prácou
  + je potrebné zefektívniť systém sociálnych služieb, pomoci a podpory pre dlhodobo nezamestnané osoby, osoby žijúce v generačnej chudobe, v segregovaných lokalitách a bez pracovných návykov – pomoc musí byť systematická a nepostačujú súčasné aktivity poskytované prevažne mimovládnymi organizáciami
  + absentuje dávka alebo transfer, ktoré by týmto osobám pomohli zabezpečiť si dôstojné a legálne bývanie, v prípade, že uvedené osoby tento typ bývania nemajú
  + pri súčasnej situácií akútneho nedostatku sociálnych a nájomných bytov nie je šanca pre osoby, ktoré z rôznych dôvodov nepracujú alebo nemôžu pracovať, na zabezpečenie si legálneho a dôstojného bývania; v prípade, že by bývanie mali, ani s príspevkom na bývanie nie je ich celkový disponibilný príjem postačujúci na zabezpečenie základných životných potrieb
  + v prípade, že sú tieto osoby znevýhodnenými uchádzačmi o zamestnanie, je potrebné, aby existoval dostatok podporných služieb, aby boli tieto osoby schopné zamestnať sa aspoň za minimálnu mzdu a udržať si túto prácu
* v prípade domácností tvorených bezdetnými dvojicami pri splnení všetkých nárokov na priznanie pomoci v hmotnej núdzi disponibilný príjem dvojice predstavuje iba o niečo viac ako polovicu príjmu predstavujúceho hranicu rizika chudoby, znamená to, že systém je nastavený pre tento typ rodín dostatočne motivačne k tomu, aby začali pracovať
  + „problém“ nastáva v prípade, že jeden z dvojice začne pracovať za minimálnu mzdu – dvojica tým pádom stráca nárok na pomoc v hmotnej núdzi a jej disponibilný mesačný príjem nedosahuje hranicu rizika chudoby (dvojica má možnosť finančne si prilepšiť iba v prípade, že osoba, ktorá sa zamestná spĺňa nárok na osobitný príspevok a tým pádom sa za „príjem“ v kontexte zákona pokladá 50 % mzdy – rodina teda má nárok poberať dávku v hmotnej núdzi počas poberania osobitného príspevku. Zákon je pre tento typ rodín nastavený tak, že „určitým spôsobom zvýhodňuje“ osoby ktoré napríklad za posledných 12 mesiacov vôbec nepracovali, pred osobami, ktoré síce pracovali, ale fluktuovali v zamestnaniach, prípadne sa im nedarilo udržať si zamestnanie
    - * v prípade rodín s deťmi je vo všetkých uvedených modelových situáciách evidentný trend, že ani zárobok vo výške minimálnej mzdy negarantuje rodine dosiahnutie hranice chudoby, pričom suma pomoci v hmotnej núdzi býva vo všetkých prípadoch krátená o 75% príjmu, čo v prípade minimálnej mzdy znamená sumu približne 357, 50 eur. Ak zároveň druhá z osôb poberá rodičovský príspevok, uvedené rodiny strácajú nárok na pomoc v hmotnej núdzi, pričom príjem rodiny v prípade rodín s jedným alebo s dvomi deťmi iba mierne prevyšuje hranicu rizika chudoby, u rodín s tromi a viac deťmi sa rodinám, v tomto prípade hranicu rizika chudoby dosiahnuť nedarí.
        + absentuje dávka alebo korekcia existujúcich dávok, ktoré by rodinám s deťmi pomohli k zníženiu rizika chudoby alebo sociálneho vylúčenia
        + v prípadoch nízkopríjmových rodín s 1 až 5 deťmi neexistuje možnosť pri aktuálnej bytovej situácií zabezpečiť si legálne a dôstojné bývanie – dokonca v prípade priemerného zárobku jedného z rodičov je možnosť zabezpečiť si komerčný podnájom minimálna, resp. skôr nereálna

# **Odporúčania**

* zvýšiť hranicu životného minima s cieľom priblížiť sa hranici chudoby
* zvýšiť základnú dávku v hmotnej núdzi
* zvýšiť ochranný príspevok pre osoby, ktoré nemajú možnosť zabezpečiť si príjem alebo zvýšiť si príjem vlastnou prácou
* aspoň v prípade jednotlivcov zvýšiť ochranný príspevok tak, aby sa pomoc v hmotnej núdzi v čo najvyššej možnej miere približovala hranici chudoby
* zvýšiť príspevok na nezaopatrené dieťa s cieľom prispieť k zníženiu detskej chudoby na Slovensku
* rozšíriť príspevok na nezaopatrené dieťa o všetky deti od narodenia (oproti súčasnému nastaveniu, kedy nárok na príspevok vzniká až pri nástupe dieťaťa na povinnú školskú dochádzku), ktorý by tým pádom spĺňal princíp včasnej intervencie a umožnil rodinám zabezpečiť podnetné domáce prostredie
* v prípade rozšírenia príspevku na nezaopatrené dieťa o deti od narodenia podmieniť tento príspevok napríklad pravidelnými preventívnymi lekárskymi prehliadkami, povinným očkovaním a pod.
* upraviť výšku, prípadne kategorizáciu príspevku na bývanie tak, aby rodinám reálne pomohla zabezpečiť si a udržať si legálne a dôstojné bývanie
* zefektívniť systém sociálnych služieb, pomoci, podpory a podporných služieb pre dlhodobo nezamestnané osoby, osoby žijúce v generačnej chudobe, v segregovaných lokalitách a bez pracovných návykov – pomoc musí byť systematická a nepostačujú súčasné aktivity poskytované prevažne mimovládnymi organizáciami
* vytvoriť mechanizmus okrem osobitného príspevku, ktorý by osobám a rodinám v prípade, že sa zamestnajú za plat vo výške minimálnej mzdy a stratia nárok na pomoc v hmotnej núdzi, umožnil minimálne dosiahnuť príjem vo výške hranice chudoby a v ideálnom prípade túto hranicu presiahnuť
* vzhľadom k tomu, že ani zárobok vo výške minimálnej mzdy mnohým rodinám negarantuje ani dosiahnutie hranice rizika chudoby, zabezpečiť, aby existovala možnosť súbehu minimálnej mzdy s určitou pomocou v hmotnej núdzi – vytvoriť samostatnú dávku alebo korekciu existujúcich dávok, ktoré by rodinám s deťmi pomohli k zníženiu rizika chudoby alebo sociálneho vylúčenia
* rovnako vytvoriť systém, ktorý by rodinám, ktoré kvôli poberaniu rodičovského príspevku stratia nárok na pomoc v hmotnej núdzi, umožnil zvýšiť si príjem a investovať tak rodičovský príspevok do výživy a rozvoja schopností dieťaťa a nie výlučne na zabezpečenie potrieb pre celú rodinu – vytvoriť samostatnú dávku alebo korekciu existujúcich dávok, ktoré by rodinám s deťmi pomohli k zníženiu rizika chudoby alebo sociálneho vylúčenia

# **Záver**

V rámci Analýzy možností pomoci a podpory v chudobe sme popísali základné koncepty chudoby a sociálneho vylúčenia, základné slovenské a európske štatistiky týkajúce sa osôb ohrozených chudobou alebo sociálnym vylúčením a taktiež systém sociálneho zabezpečenia a pomoci v hmotnej núdzi na Slovensku. Okrem toho sme na základe ilustratívnych prepočtov a analýz príjmov a dávok pre domácnosti podľa počtu členov poukázali na to,ako môžu základné dávky a príspevky ovplyvniť príjmovú situáciu rodiny a nakoľko sa disponibilný príjem približuje životnému minimu alebo hranici chudoby, ktorá je základným indikátorom ohrozenia chudobou a sociálnym vylúčením.

Na základe tohto dokumentu sa nám podarilo formulovať niekoľko návrhov na legislatívne zmeny a opatrenia, ktoré by mali pomôcť zlepšiť situáciu jednotlivcov a rodín žijúcich v chudobe a/alebo v sociálnom vylúčení.

Táto analýza je len jedným z dokumentov vypracovaných v rámci projektu „Lepšie verejné politiky pre marginalizované rómske komunity“, pričom spolu s ostatnými dokumentmi a analýzami predstavuje podklad k zlepšovaniu verejných politík a tým pádom aj kvality života, inklúzie a zlepšovania životných podmienok marginalizovaných rómskych komunít.

Súčasná životná realita marginalizovaných rómskych komunít je výsledkom mnohých nesystematických a nekoncepčných riešení zo strany štátu a dlhodobého zanedbávania skutočných potrieb tejto cieľovej skupiny s ohľadom na špecifiká ľudí žijúcich v generačnej chudobe. Domnievame sa, že dobre nastavený systém pomoci v hmotnej núdzi spolu s dostupnými kvalitnými sociálnymi službami sú predpokladom k zlepšeniu celkovej situácie osôb a rodín dlhodobo žijúcich segregovane v generačne reprodukovanej chudobe.

Veríme, že aj táto analýza, spolu s ďalšími dokumentmi môže prispieť k zefektívneniu a zlepšeniu systému pomoci v hmotnej núdzi na Slovensku, čo sa v konečnom dôsledku odrazí na zlepšení kvality života celej populácie na Slovensku, a nielen osôb v MRK.

# **Zoznam použitej literatúry**

Džambazovič, R. – Gerbery, D. 2005. Od chudoby k sociálnemu vylúčeniu. Dostupné na: https://www.sav.sk/journals/uploads/02061019Dzambazovic.pdf

Europe 2020 indicators - poverty and social exclusion. Dostupné na: https://ec.europa.eu/eurostat/statistics-explained/pdfscache/29306.pdf

EU SILC 2018 Indikátory chudoby a sociálneho vylúčenia. 2019. Dostupné na: https://slovak.statistics.sk/wps/wcm/connect/e1807669-1a3e-40fc-baa7-24309437f0f0/EU\_SILC\_2018\_Indikatory\_chudoby\_a\_socialneho\_vylucenia.pdf?MOD=AJPERES&CACHEID=ROOTWORKSPACE-e1807669-1a3e-40fc-baa7-24309437f0f0-mS5U4ez

Opatrenie Ministerstva práce, sociálnych vecí a rodiny Slovenskej republiky z 12. júna 2019 o úprave súm životného minima

Poverty headcount ratio at 1,9 a day. Dostupné na: https://data.worldbank.org/topic/ poverty?end=2018&start=1975

Revízia výdavkov na skupiny ohrozené chudobou alebo sociálnym vylúčením. 2019. Záverečná správa

Rusnáková, J. – Rochovská, A. 2016. Sociálne vylúčenie, segregácia a životné stratégie obyvateľov rómskych komunít z pohľadu teórie zdrojov. Dostupné na: https://www.researchgate.net/publication/310297096\_SOCIALNE\_VYLUCENIE\_SEGREGACIA\_A\_ZIVOTNE\_STRATEGIE\_OBYVATELOV\_ROMSKYCH\_KOMUNIT\_Z\_POHLADU\_TEORIE\_ZDROJOV?enrichId=rgreq-06e55087ac89ba37b263179206db9ad2 XXX&enrichSource=Y292ZXJQYWdlOzMxMDI5NzA5NjtBUzo0Mjg2ODk1MzI5NTI1ODFAMTQ3OTIxODk1NzkzMQ%3D%3D&el=1\_x\_2&\_esc=publicationCoverPdf

Zákon č. 417/2013 Z. z. o pomoci v hmotnej núdzi o zmene a doplnení niektorých zákonov

Želinský, T. 2014. Chudoba a deprivácia na Slovensku. Dostupné na: http://www.equilibria.sk/download/Zelinsky\_Chudoba\_online.pdf

Tento projekt je podporený z Európskeho sociálneho fondu z Operačného programu Efektívna verejná správa.

1. Medzinárodné doláre sú fiktívnou menou, znázorňujúcou, čo si za jeden dolár môže v určitom čase kúpiť Američan v Spojených štátoch amerických. Suma zodpovedajúca tovaru zakúpenému v USA je v inej krajine vyčíslená v miestnej mene, v hodnote, za ktorú by bolo možné si v danej krajine kúpiť identický tovar (pri uskutočňovaní medzinárodných porovnaní je totiž potrebné používať’ rovnakú hranicu absolútnej

   chudoby) [↑](#footnote-ref-1)
2. Poverty headcount ratio at 1,9 a day. [↑](#footnote-ref-2)
3. Europe 2020 indicators - poverty and social exclusion. [↑](#footnote-ref-3)
4. Hranica chudoby je omnoho vyššia vo vyspelých krajinách ako v rozvojových krajinách. [↑](#footnote-ref-4)
5. Želinský, T. 2014. Chudoba a deprivácia na Slovensku. [↑](#footnote-ref-5)
6. Džambazovič, R. – Gerbery, D. 2005. Od chudoby k sociálnemu vylúčeniu. [↑](#footnote-ref-6)
7. EU SILC 2018 Indikátory chudoby a sociálneho vylúčenia. 2019 [↑](#footnote-ref-7)
8. EU SILC 2018 Indikátory chudoby a sociálneho vylúčenia. 2019. [↑](#footnote-ref-8)
9. Rusnáková, J. – Rochovská, A. 2016. Sociálne vylúčenie, segregácia a životné stratégie obyvateľov rómskych komunít z pohľadu teórie zdrojov. [↑](#footnote-ref-9)
10. Revízia výdavkov na skupiny ohrozené chudobou alebo sociálnym vylúčením. 2019. Záverečná správa [↑](#footnote-ref-10)
11. § 2, ods. 1 zákona č. 417/2013 Z. z. o pomoci v hmotnej núdzi o zmene a doplnení niektorých zákonov [↑](#footnote-ref-11)
12. Opatrenie Ministerstva práce, sociálnych vecí a rodiny Slovenskej republiky z 12. júna 2019 o úprave súm životného minima [↑](#footnote-ref-12)
13. presná definícia domácnosti je uvedená v § 3 zákona č. 417/2013 Z. z. o pomoci v hmotnej núdzi o zmene a doplnení niektorých zákonov [↑](#footnote-ref-13)
14. výšku príspevkov na základe príslušnosti k skupine osôb, ktoré si nedokážu zabezpečiť príjem vlastnou prácou podľa § 7, ods. 2 m upravuje § 11 zákona č. 417/2013 Z. z. o pomoci v hmotnej núdzi o zmene a doplnení niektorých zákonov [↑](#footnote-ref-14)
15. príspevku na bývanie venujeme samostatnú analýzu v rámci projektu „Lepšie verejné politiky pre marginalizované rómske komunity“ [↑](#footnote-ref-15)
16. EU SILC 2018 Indikátory chudoby a sociálneho vylúčenia. 2019. [↑](#footnote-ref-16)